title: Takamatsu

text: Takamatsusta Tamanoon Seton sisämeren yli kulkeva Seto-ōhashin silta tajoaa kulkureitin Honshūn ja Shikokun saarien välille.


title: Mattiesko Hytönen

text: Mattiesko Hytönen (s. 17. elokuuta 1943 Helsinki) on suomalainen toimittaja ja televisiopersoona.


title: Mattiesko Hytönen

text: 1970-luvulla toimittajanuransa aloittanut Hytönen tuli tunnetuksi suorasanaisena Helsingin Sanomien kulttuuritoimittajana ja kolumnistina. Televisiouransa myötä ("Päivän lööppi", 1997) hänestä tuli tunnettu koko Suomen mittakaavassa. Sittemmin hän on jatkanut toimittajana kirjoittaen useisiin lehtiin sekä julkaissut muistelmateoksen "Rinnanympärys 106" (Otava, 1999, ISBN 951-1-16155-5).


title: Mattiesko Hytönen

text: Mattiesko Hytönen on toimittanut teoksen "AKS:n tiellä" (Kirjayhtymä 1982) joka perustui hänen isänsä Mikko Hytösen (1912–1978) vuosina 1938–1945 pitämiin päiväkirjoihin ja muistelmiin. Mikko Hytönen oli Akateemisen Karjala-Seuran valajäsen ja kuului vuonna 1951 perustetun Suomen Kansanpuolueen perustajajäseniin.


title: Mattiesko Hytönen

text: Hytönen on kirjoittanut myös näytelmän. "Kadonnutta pesäpalloa etsimässä" sai ensi-iltansa Koko-teatterissa helmikuussa 2006. Näytelmää luonnehdittiin "satiiriksi Suomen poliittisesta historiasta". Vuonna 2001 Hytönen esitti Tosimiestä suomalaisessa komediaelokuvassa "Ponterosa".


title: Mattiesko Hytönen

text:
Vuonna 1997 koomikko Jope Ruonansuu levytti kappaleen "Mattiesko Hytönen" albumilleen "Vara Mara". Näyttelijä Outi Alanen on kommentoinut laajalti Hytösen persoonaa kotisivuillaan.
Mattiesko Hytösen adoptiopoika Joonas Hytönen on niin ikään tunnettu television viihdeohjelmien juontaja. Hytösellä on myös adoptoitu tytär.


title: Half-Life 2: Deathmatch

text: Half-Life 2: Deathmatch (lyhennettynä "HL2:DM" tai "HL2DM") on Valve Corporationin kehittämä ja vuonna 2004 julkaisema ensimmäisen persoonan ammuntapeli. Kyseessä on "Half-Life 2":n virallinen moninpeli joka ei tarvitse toimiakseen emopeliä. Peli on ladattavissa Steam-palvelusta tai ostettavissa "n" hyllyversion mukana. Samaan pakettiin kuuluu myös "".


title: Half-Life 2: Deathmatch

text: Kyseessä on joukkuepohjainen ensimmäisen persoonan ammuntapeli. Peliä pelataan tietyn pituisissa erissä. Pelissä vastakkain taistelevat Combine-niminen, Maapallon valloittanut imperiumi ja sitä vastustava vastarintaliike.


title: Half-Life 2: Deathmatch

text: Pelissä on kaksi pelimuotoa, Deathmatch ja Team Deathmatch.


title: Half-Life 2: Deathmatch

text: Ensimmäisessä pelimuodossa pääpiirteisenä tavoitteena on tappaa muita pelaajia mahdollisimman paljon ennen aikarajan umpeutumista. Mikäli tappaa vahingossa itsensä, menettää pisteitä. Pelaaja syntyy sorkkaraudan ja painovoima-aseen kanssa, muut aseet täytyy etsiä sotatantereelta. Nämä aseet koostuvat pääosin tuliaseista, tosin saatavila on myös scifi-tyyppisiä aseita.


title: Half-Life 2: Deathmatch

text: Team Deathmatchissa vastarintaliike ja Combine taistelevat muodollisesti erilaisten alueiden hallinnasta, tosin kyseessä on vain edellä mainittu tiimeillä. Säännöt ovat lähestulkoon samat, mutta joitakin eroavaisuuksia on: esimerkiksi tiimiläisten vahingoittaminen on mahdollista ja sitä tehdessä menettää pisteitä.


title: Half-Life 2: Deathmatch

text: Lisäksi saatavilla on useita yhteisön jäsenien luomia karttoja, pelimuotoja sekä aseita. Tämä sisältö voi poiketa huomattavasti virallisesta vastaavasta.


title: Half-Life 2: Deathmatch

text: Kun "Half-Life 2" julkaistiin, kriitikot valittelivat moninpelin puutetta. Kaksi viikkoa "Half-Life 2:n" julkaisun jälkeen Valve julkaisi "HL2: Deathmatchin" Steam-palvelussaan. Peli julkaistiin myös Source SDK -ohjelman kanssa. Tällöin pelaajat voivat luoda omaa sisältöä, kuten karttoja, hahmoja sekä aseita peliin.


title: Half-Life 2: Deathmatch

text: Julkaisun jälkeen Valve on päivittänyt peliä paljon uudella sisällöllä. Peli ei tule "The Orange Box" -pelikokoelman mukana, tosin se myöhemmin päivittettiin käyttämään "The Orange Boxin versiota" Source-moottorista. Tammikuussa 2008 Valve ilmoitti että NVIDIA-grafiikkakortteja käyttävät pelaajat voivat ladata ja pelata ilmaiseksi "Half-Life 2: Deathmatchia", "ia", "Portal: First Sliceä" ja "Peggle Extremeä".


title: Half-Life 2: Deathmatch

text: Syyskuussa 2010 "HL2DM" julkaistiin OS X -alustalle. Kaksi vuotta myöhemmin, maaliskuussa 2013 peli julkaistiin Linuxille.


title: Half-Life 2: Deathmatch

text: Peli on saanut yleisesti hyvän vastaanoton, ja erityisesti painovoima-aseen kekseliästä käyttöä moninpelissä arvostettiin. Pientä kritiikkiä tuli pienestä lagisuudesta pelin ilmestyessä, tosin GameSpy ilmoitti että tämä oli poistettu pian.


title: Eiður Guðjohnsen

text: Eiður Smári Guðjohnsen (s. 15. syyskuuta 1978) on uransa päättänyt islantilainen jalkapalloilija, pelipaikaltaan hyökkääjä. Hän on entisen jalkapalloilijan Arnór Guðjohnsenin poika. Ensimmäisessä maaottelussaan hän tuli kentälle vaihdossa isänsä tilalle. Guðjohnsenia pidetään yhtenä Islannin maajoukkueen parhaista pelaajista.


title: Eiður Guðjohnsen

text: Urallaan Guðjohnsen on edustanut Valuria, PSV:tä, KR:ää, Boltonia, Chelseaa ja Barcelonaa. Jälkimmäisessä hän kuului historiallisen triplamestaruuden voittaneeseen joukkueeseen kaudella 2008–2009.


title: Eiður Guðjohnsen

text: Kesällä 2009 Guðjohnsen siirtyi Ranskan Ligue 1:ssä pelaavaan AS Monacoon. Peliaika Monacossa jäi syyskaudella kuitenkin todella vähäiseksi ja tammikuussa 2010 hän siirtyi lainalle Englannin Valioliigassa pelaavaan Tottenham Hotspuriin. Stokeen Guðjohnsen siirtyi elo-syyskuun vaihteessa 2010 yhden vuoden mittaisella sopimuksella. Hän ei oikein missään vaiheessa vakiinnuttanut paikkaansa Stokessa ja oli kauden 2010–2011 lopun lainassa Fulhamissa. Kesällä 2011 Guðjohnsen teki sopimuksen Kreikan Superliigan AEK Ateenan kanssa. Lokakuussa 2012 hän siirtyi Belgian pääsarjassa pelaavaan Cercle Bruggeen, josta vaihtoi tammikuussa 2013 Club Bruggeen. Kaudesta 2016 lähtien hän on edustanut norjalaista Moldea.


title: Eiður Guðjohnsen

text: Guðjohnsen lukeutuu Islannin maajoukkueen avainpelaajiin. Hän toimii joukkueen kapteenina ja on joukkueen kaikkien aikojen paras maalintekijä. Hän on arvellut maajoukkueuransa päättyneen hävittyyn jatkokarsintaotteluun Kroatiaa vastaan 19.11.2013. Siitä huolimatta hänet on nimetty Islannin vuoden 2016 Euroopan-mestaruuskilpailujen joukkueeseen.


title: August Fellman

text: August Abraham Fellman (16. syyskuuta 1839 Lappajärvi – 26. heinäkuuta 1912) oli lahtelainen yrittäjä, kapteeni ja hovineuvos. Hänen isänsä oli pappi Jaakko Fellman ja äiti Helena Tawaststjerna.


title: August Fellman

text: August Fellman valmistui vänrikiksi Helsingin junkkarikoulusta vuonna 1861. Valmistumisen jälkeen hän palveli Venäjällä tavallisessa jalkaväkipataljoonassa ja siirtyi sitten Suomen suuriruhtinaskunnan armeijaan. Myöhemmin hän ryhtyi maanviljelijäksi ja omisti maatilan Kortesjärvellä. Vuonna 1866 hän osti Hollolasta Lahden kylästä Kartanon tilan, jota hän laajensi ostamalla myös muita tiloja. Fellman oli mennyt samana vuonna naimisiin tupakkatehtailijan tyttären, Ida Klärichin kanssa. Heille syntyi kolme lasta: Aina, Lennart ja Arthur.


title: August Fellman

text: Vuonna 1871 August Fellman perusti kartanoonsa Lahden kylän kansakoulun. Samana vuonna hän perusti myös apteekkari K. E. Wahlstedtin kanssa oluttehtaan, josta luopui vuonna 1874 kauppias H. Mattsoin hyväksi. Vuonna 1883 hän oli perustamassa Lahden Polttimoa, jonka osuuden hän myi myöhemmin omistautuen 1874 perustamalleen Lahden sahalle, joka sijaitsi Jalkarannantien varrella. Vuosina 1877−1878 Fellman osallistui Turkin sotaan huolto-osastossa. Vuonna 1881 Fellman osti sahan konkurssipesästä sen laitokset ja kehitti siitä Hämeen suurimman sahan. Fellmanilla oli Lahden lisäksi Hovisaaren saha Kotkassa, jonka hän lopetti vuosisadan alussa. Vuonna 1907 hän perusti sahan yhteyteen sulfiittiselluloosatehtaan. Fellmanin omistaman Lahden Höyrysaha Osakeyhtiön paikalle on rakennettu Sibeliustalo.


title: August Fellman

text: Vuonna 1891 August Fellmannista tuli säätyvaltiopäiväedustaja Hollolan tuomiokunnasta. Hänet valittiin myöhemmille säätyvaltiopäiville uudestaan. Vuoden 1899 helmikuun manifestista alkaneen kehityksen aikana August Fellman ryhtyi ääriperustuslailliseksi vastustuspuolueen kannattajaksi, minkä vuoksi hänen kartanossaan järjestettiin pääsiäisenä 1903 noin 200 perustuslaillisen lakimiehen kokous. Myöhemmin Fellman oli poikiensa Arthur ja Lennart Fellmanin kanssa aktiivisesti mukana vastarintajärjestö Voimaliitossa.


title: Intendentuuri

text: Intendentuuri ( 'suuntautua') on armeijan hallinto- ja huolto-osaston aikaisempi nimitys. Intendentuuri vastasi joukkojen huollosta ja sotatarvikkeiden sekä muonan hankinnasta.


title: Intendentuuri

text: Intendentuuria johtaa intendentti. Ensimmäiset intendentit olivat Ranskan kuningaskunnan valloitettujen alueiden raha-asioiden komissaareja, ja intendenttiys laajeni armeijan taloustarkastajien toimenkuvan laajentuessa puolustuslaitokseen.


title: Intendentuuri

text: Nykyään intendenttejä voivat olla museoiden, eläintarhojen tms. julkishallinnollisten laitosten johtajat.


title: Intendentuuri

text: Teollisuudessa esimerkiksi paperintuotantolinjan ylin tuotantotoimihenkilö, käyttöpäällikkö, voi olla englanniksi "super intendent", jolloin hän vastaa tuotantojohtajan tehtävistä.


title: Ghastly Ones

text: The Ghastly Ones on surf rock -yhtye van Nuysista, Kaliforniasta. Heidän musiikkinsa on Halloween-vaikutteista. Yhtye muodostui vuonna 1996, ja heidän ensimmäinen albuminsa "A-Haunting We Will Go-Go", julkaistiin 2. kesäkuuta 1996 Zombie-A-Go-Go Recordsilta. EP "All-Plastic Assembly Kit" julkaistiin heidän kotisivullaan vuonna 2006.


Jääkiekon 1. divisioonan maailmanmestaruuskilpailut 2007 pelattiin Qiqiharissa, Kiinassa (A-lohko), sekä Ljubljanassa, Sloveniassa (B-lohko). Kilpailuissa karsittiin pääsemisestä A-sarjaan vuodeksi 2008. A-sarjaan nousivat Ranska ja Slovenia.


title: Jääkiekon 1. divisioonan maailmanmestaruuskilpailut 2007

text: "Ranska nousi A-sarjaan, Kiina putosi II-divisioonaan"


text: "Slovenia nousi A-sarjaan, Romania putosi II-divisioonaan"


title: Basset

text: Basset voi tarkoittaa ainakin seuraavia asioita:


title: Ulvotuinen

text: Ulvotuinen eli "Ulvonjärvi" on pieni järvi Ulvonkylän itäpuolella, Soinin kunnan eteläosissa. Se on Ähtärin reitin latvavesiä. Järvi sijaitsee 207,1 metriä merenpinnasta ja sen suurin syvyys on 5,5 metriä. Ulvotuisen etelärannalla on muutamia kesäasuntoja ja myös järven itä- ja pohjoisrannalle rakennetaan uusia kesämökkejä.


title: George Marshall

text: George Catlett Marshall (31. joulukuuta 1880 – 16. lokakuuta 1959) oli yhdysvaltalainen poliitikko ja sotilas. Hän sai arvonimen "General of the Army", joka on Yhdysvaltain korkea maavoimien arvonimi ja vastaa sotamarsalkan asemaa.


title: George Marshall

text: Vuonna 1936 Marshall nimitettiin Yhdysvaltain yleisesikunnan päälliköksi. Marshall vastasi koko toisen maailmansodan ajan Yhdysvaltojen sotastrategiasta ja liittoutuneiden joukkojen yhteistoiminnasta.


title: George Marshall

text: Sodan jälkeen Marshall toimi presidentti Harry S. Trumanin hallituksen ulkoministerinä sekä kehitti Marshall-suunnitelman, jolla paikattiin Euroopan toisessa maailmansodassa heikentynyttä taloutta. Marshall sai työstään Nobelin rauhanpalkinnon vuonna 1953.


title: John Lodge

text: John Lodge (s. 20. heinäkuuta 1945 Birmingham) on brittiläinen muusikko, joka tuli tunnetuksi Moody Bluesin basistina. Hän on tehnyt myös soolomateriaalia ja julkaissut yhdessä Justin Haywardin kanssa albumin "Blue Jays". Lodge on ollut mukana Moody Bluesissa vuodesta 1966 lähtien ja myös tuotti 1970-luvulla Trapezen musiikkia.


title: John Lodge

text: Lodge on ollut mukana kirjoittamassa muiden muassa lauluja "Ride My See-Saw", "Send Me No Wine", "Candle of Life", "Minstrel's Song", "Emily's Song", "Isn't Life Strange", "I'm Just a Singer (In a Rock & Roll Band)", "Steppin' in a Slidezone", "Talking out of Turn", "Sitting at the Wheel", "Lean on Me (Tonight)" ja "Gemini Dream". Hän on voittanut muutamaan otteeseen ASCAP:in laulunkirjoituspalkinnon.


title: John Lodge

text: Lodge soittaa yhä Moody Bluesissa. Hän sai vuonna 1985 yhdessä yhtyeen muiden jäsenten kanssa Ivor Novello -palkinnon. Lodge julkaisi vuonna 1977 sooloalbumin "Natural Avenue", jossa soitti kitaraa Chris Spedding ja saksofonia Mel Collins.


title: Schönefeldin lentoasema

text: Berlin-Schönefeldin lentoasema () on kansainvälinen lentoasema Brandenburgissa, Berliinin eteläisellä rajalla. Se oli Saksan jaon aikana Itä-Berliinin ainoa kansainvälinen lentoasema ja Saksan demokraattisen tasavallan (DDR:n) kansallisen lentoyhtiön Interflugin solmukohta.


title: Schönefeldin lentoasema

text: Schönefeldin lentoasemaa ollaan parhaillaan laajentamassa. Kentän piti alun perin valmistua vuonna 2011, mutta laajennustyöt ovat venyneet ja ovat vielä (v. 2014) kesken. Töiden valmistuttua tulevaisuudessa, se muuttuu Berliinin–Brandenburgin kansainväliseksi lentoasemaksi, josta tulee Berliinin ainoa kansainvälinen lentoasema, joka korvaa entiset Tegelin ja Tempelhofin lentoasemat.


title: Schönefeldin lentoasema

text: Schönefeldin lentoasemalla on neljä terminaalia: A, B, C ja D. Useimmat lentoyhtiöt operoivat lentojaan A-terminaalista; easyJet operoi kohteensa terminaalista B, Germanwings terminaalista D ja Israeli airlines terminaalista C. Terminaalit on yhdistetty toisiinsa. Schönefeldin lentoasemalla on oma rautatieasemansa, jolta on S-Bahn-yhteys Berliinin keskustaan ja RegionalBahn-yhteyksiä eri puolille itäistä Saksaa.


title: Assane Ndiaye

text: Assane Ndiaye on senegalilainen mbalax-laulaja. Hän on Thione Seckin serkku.


title: Assane Ndiaye

text: Ndiayen ensimmäinen albumi oli "Nguisstal" (1996), jolla olivat mukana myös Thione Seck ja Seckin 12-henkinen Raam Daan -yhtye. Myöhemmin Ndiaye perusti oman yhtyeensä, Le Nguewel-Guin. Hänen uusin albuminsa on syyskuussa 2004 julkaistu "Immigrés", jonka yhteydessä hän piti Euroopan-kiertueen.


title: Assane Ndiaye

text: Assane Ndiayen kappale "Nguisstal" on päässyt esimerkiksi World Music Networkin kokoelmalevylle "The Rough Guide to the Music of Senegal & Gambia".


title: Luettelo Nasan avaruussukkulalennoista

text: Tämä on luettelo Nasan avaruussukkulalennoista.


title: Luettelo Nasan avaruussukkulalennoista

text: Approach and Landing Test -ohjelmaan (ALT) kuului 16 erillistä lentoa "Enterprise-koesukkulalla". Näihin kuului rullaustestejä, miehitetettyjä ja miehittämättömiä lentoja SCA-lentokoneen kyydissä sekä lopuksi SCA-lentokoneen kyydistä lähteneitä vapaalentoja.


title: Luettelo Nasan avaruussukkulalennoista

text: Columbian tuhoutumisesta lähtien on sukkulalennon aikana pidetty varalla toista sukkulaa. Mikäli lennolla oleva sukkula vaurioituisi siten, että turvallinen paluu olisi epävarmaa, lähetettäisiin toinen sukkula hakemaan vaurioituneen sukkulan miehistö. Lentojen tunnus on muotoa STS-3xx pois lukien Hublen korjauslennon STS-125 pelastuslento STS-400. Hubblen korjauslentoa lukuun ottamatta vaurioituneen sukkulan miehistö siirtyisi ISS:lle odottamaan pelastuslentoa. Hubblen kiertoradan inklinaatio poikkeaa niin paljon ISS:stä, että tällöin jouduttaisiin miehistö siirtämään suoraan sukkulasta toiseen ja kun sukkulat eivät voi telakoitua toisiinsa tulisi siirto tehdä avaruuskävelyinä. Viimeisellä sukkulalennolla STS-135 ei ole pelastuslentoa sillä kaikki muut sukkulat on jo poistettu käytöstä. Mikäli pelastuslentoa tarvittaisiin niin se suoritettaisiin ISS-avaruusasemaan telakoituneilla Sojuz-aluksilla. Osittain tästä syystä johtuen STS-135:n miehistönä on vain neljä astronauttia (pelastuslennot vaatisivat tällöin kahden Sojuz-aluksen käyttöä - Sojuziin mahtuu kolme henkeä), mikä on pienin sukkulamiehistön määrä sitten vuoden 1983 lennon STS-6.


title: Pavonis Mons

text: Pavonis Mons on tulivuori Marsissa. Se on keskimmäinen Tharsiksen ylängön kolmesta suuresta tulivuoresta ("Tharsis Montes"). Sen pohjoispuolella on Ascraeus Mons ja eteläpuolella Arsia Mons. Pavonis Mons on noin 14 kilometriä korkea ja se purkautui viimeksi noin 300 miljoonaa vuotta sitten.


title: Arsia Mons

text: Arsia Mons on tulivuori Marsissa. Se on eteläisin Tharsiksen ylängön kolmesta suuresta tulivuoresta ("Tharsis Montes"). Sen pohjoispuolella sijaitsee Pavonis Mons. Arsia Mons on toiseksi suurin Marsin tulivuorista. Vuori kohoaa yli 17 kilometrin korkeuteen, ja sen kaldera on noin 110 kilometriä leveä. Tulivuoren oletetaan purkautuneen viimeksi noin 700 miljoonaa vuotta sitten.


title: Arsia Mons

text: Maaliskuussa 2007 yhdysvaltalainen tutkijaryhmä raportoi havainneensa vuoren ympäristöstä seitsemän tummaa kohdetta, jotka termisen emissionsa perusteella eivät ole muuta maastoa tummempaa ainetta vaan ilmeisesti sisäänkäyntejä Marsin pinnan alla sijaitseviin luoliin. Näiden aukkojen läpimitat ovat 100–252 metriä ja niiden syvyys on ainakin sadan metrin luokkaa, sillä aukkojen seinämiä tai pohjaa ei ole havaittavissa. Juuri seinämien ja pohjan havaitsemattomuus erilaisissa valaistusoloissa viittaa siihen, etteivät kyseessä ole kraatterit tai vastaavat rakenteet vaan aukot ovat sisäänkäyntejä laajempaan tilaan. Tutkijaryhmä käyttää aukoista epävirallisia työnimiä Dena, Chloë, Wendy, Annie, Abbey, Nikki ja Jeanne. Aukkojen paljastamat luolastot saattaisivat toimia suojana, jossa mikrobitasoinen elämä olisi mahdollista. Ohut ilmakehä aukkojen leveysasteella estää kuitenkin toistaiseksi laskeutujan lähettämisen alueelle.


title: Tito Paris

text: Tito Paris (s. 30. toukokuuta 1963, Mindelo, São Vicente, Kap Verde) on kapverdeläinen muusikko, joka on asunut 1980-luvulta lähtien Lissabonissa, Portugalissa.


title: Tito Paris

text: Paris syntyi musikaaliseen perheeseen São Vicenten saarella. Hän siirtyi 19-vuotiaana Lissaboniin, jossa hän pääsi basistiksi Voz de Cabo Verde -yhtyeeseen. Paris soitti siinä neljä vuotta. Hänen ensimmäinen albuminsa vuonna 1985 oli kokonaan instrumentaalinen ja hänen itsensä tuottama . Vuonna 1994 hän julkaisi "Dança ma mi criolan" MB Recordsille.


title: Tito Paris

text: Tito Parisin uudempia studiojulkaisuja ovat "Graça de tchegá" (1996) ja "Guilhermina" (2002) . Lisäksi hän on julkaissut livemateriaalia.


title: Tito Paris

text: Tito Paris laulaa musiikkinsa portugaliksi ja Kap Verden kreoleilla . Hän on muusikko Baun serkku.


title: Kikka Laitinen

text: Kirsi-Marja ”Kikka” Laitinen (s. 8. lokakuuta 1960 Lempäälä) on suomalainen laulaja-lauluntekijä, sanoittaja ja säveltäjä. Musiikin tekemisen ja esittämisen ohella hän luennoi omiin kokemuksiinsa pohjautuen työhyvinvoinnista, yrittäjyydestä, tekijänoikeuksista ja henkisestä voimasta.


title: Kikka Laitinen

text: Laitinen aloitti musiikkiharrastuksen kotonaan isänsä opastuksella nelivuotiaana, ja sai ensimmäisen kiinnityksen kosketinsoittajana rockyhtyeeseen ollessaan 17-vuotias. Hän on suorittanut musiikkiopintoja Tampereen konservatoriossa 1968–1975, Helsingin Pop & Jazz Konservatoriossa 1994–1998 sekä yksityiset klassisen laulun opinnot opettajanaan Ingrid Suoniemi vuosina 1992–1998. Laitinen on valmistunut ylioppilaaksi Tampereen normaalilyseosta vuonna 1979 ja diplomikielenkääntäjäksi kurssinsa parhaana Tampereen yliopistosta 1984.


title: Kikka Laitinen

text: Laitinen oli perustajajäsen ja lauluntekijä suomalaisessa rockyhtyeessä Gasoline Girls And Petrol Boys joka julkaisi neljä albumia vuosina 1988–1992. Vuodesta 1992 hän toiminut pop-rock-soul-yhtyeensä Kikka Laitinen Co. laulaja-lauluntekijänä ja kapellimestarina. Laitinen on säveltänyt ja sanoittanut myös joukon lauluja suomalaisille eturivin artisteille ja tehnyt huomattavan määrän yhteistyötä muun muassa muusikko Janne Halmelan sekä sovittajien Pertti Haverinen, Esa Nieminen ja Mika Toivanen kanssa.


title: Kikka Laitinen

text: Kikka Laitinen Co. -yhtye on toiminut vuodesta 1992, ja yhtye on julkaissut 8 albumia. Yhtyeessä soittavat Kikka Laitinen (laulu, piano, koskettimet), Kustaa Kantelinen (kitara), Petteri Korhonen (rummut) ja Mikko Yli-Knuuttila (basso). Yhtyeen tuorein albumi (julkaistu 25.5.2018) on nimeltään Puut, linnut ja taivas. Levyn tunnetuimpia kappaleita ovat "Kanssa vanhan omenapuun" ja "Elämisen keveys". Albumi sisältää suomenkielistä, perinteitä kunnioittavaa rock-folk -musiikkia.


title: Kikka Laitinen

text: Yhtyeen edellinen albumikokonaisuus julkaistiin trilogiana Suomalaisia rakkaustarinoita. Suomalaisia rakkaustarinoita osa 1 julkaistiin vuonna 2006, Suomalaisia rakkaustarinoita 2 vuonna 2008 ja Suomalaisia rakkaustarinoita 3 vuonna 2012. Suomalaisia rakkaustarinoita -trilogian tunnetuimmat laulut ovat ”Ei surullista”, ”Onni on pienissä asioissa", ”Tatuoitu neitoperhonen”, ”Suomalaisia rakkaustarinoita”, ”Jospa ne kaksi poikaa”, ”Da?”, ”Enää linnut laula ei” ja ”Rakkaus naista kuljettaa”. Muita tunnettuja Kikka Laitinen Co. -yhtyeen kappaleita ovat "Vaikka yhden keskikaljan", ”Sun mielikielisuudelma”, ”Kun radio auki on”, ”Sydän valvoo”, ”Omenapuut”, ”Mä tahdon luoksesi tulla”, jotka löytyvät myös vuonna 2013 julkaistulta kokoelmalevyltä Kikka Laitinen Co. Parhaat 1990–2000.


title: Kikka Laitinen

text: Albumit


title: Kikka Laitinen

text: Laitinen on ollut Georg Malmstén -säätion ja Junnu Vainion rahaston hallituksen jäsen useita vuosia.


title: São Nicolau

text: São Nicolau on yksi Barlaventosaarista Kap Verdellä. Se sijaitsee São Vicenten ja Salin välissä. São Nicolaun pinta-ala on 388 km² ja väkiluku 12 864 (2000). Korkein kohta on yli 1 300 metriä merenpinnan yläpuolella.


title: São Nicolau

text: Kirjailija Baltasar Lopes da Silva oli kotoisin São Nicolaulta.


title: Danny Guthrie

text: Danny Sean Guthrie (s. 18. huhtikuuta 1987 Shrewsbury) on englantilainen jalkapalloilija, joka edustaa Englannin Valioliigassa pelaavaa Readingia. Hän on pelipaikaltaan keskikenttäpelaaja.


title: Danny Guthrie

text: Guthrie siirtyi 15-vuotiaana Manchester Unitedista Liverpooliin. Guthrie valmistui Liverpoolin jalkapalloakatemiasta kesällä 2005 ja pelasi sen jälkeen pääasiassa Liverpoolin reservijoukkueessa, mutta pääsi harjoittelemaan edustusjoukkueen kanssa. Ensiottelunsa Liverpoolissa hän pelasi ystävyysottelussa Wrexhamia vastaan vuonna 2006, jolloin hän pelasi hyvän ottelun. Guthrie kävi vuonna 2007 lainalla Southamptonissa hakemassa peliaikaa. Kaudeksi 2007–2008 hän siirtyi lainasopimuksella Boltoniin . Kesällä 2008 Guthrie solmi sopimuksen Newcastle Unitedin kanssa. Heinäkuussa 2012 hän siirtyi Readingiin.


title: Terceira

text: Terceira on yksi Azorien saarista. Sen pinta-ala on 399,8 km² ja väkiluku 55 833 (2001).


title: Terceira

text: Terceiralla sijaitsee Azorien vanhin kaupunki, Angra do Heroísmo, jonka historiallinen keskusta on UNESCO:n maailmanperintökohde. Angra do Heroísmon lisäksi saarella sijaitsee Praia da Vitórian kunta.


title: Terceira

text: Terceira on muiden Azorien tavoin tuliperäinen. Se on asukasluvultaan Azorien toiseksi suurin saari.


title: Kernavė

text: Kernavė on kylä Kaakkois-Liettuassa ja samalla erittäin merkittävä arkeologinen kohde ja turistinähtävyys. Vuonna 1999 siellä oli 318 asukasta. Arvioidaan että pysyvä asutus syntyi paikkakunnalle paleoliittisen kivikauden lopulla noin 12 000 vuotta sitten, pian jäätikön poisvetäytymisen jälkeen. Tämän jälkeen alueella on asuttu varsin yhtäjaksoisesti. Kernavėn alueelta on tehty monipuolisia löytöjä eri aikakausilta kivikaudesta lähtien keskiajalle saakka. Kernavėn Liettuan kansallinen kulttuurin suojelualue kattaa 194,4 hehtaarin alueen ja se on myös Unescon maailmanperintökohde. Paikkakunta sijaitsee Niemen-joen sivuhaaran Nerisin varrella, noin 35 kilometriä Vilnan luoteispuolella.


title: Kernavė

text: Keskiajalla paikkakunnan kukoistuskausi osui 1200- ja 1300-luvuille. Kernavė oli Liettuan suuriruhtinaskunnan pääkaupunki ja suuriruhtinaan asuinpaikka. Kaupunki mainitaan historiallisissa lähteissä nimeltä ensimmäistä kertaa vuonna 1279. Vuonna 1365 saksalainen ritarikunta hyökkäsi kaupunkiin. Vuonna 1390 tapahtui uusi hyökkäys, jolloin ritarikunta poltti laaksoon rakennetun kaupungin linnoineen. Sitä ei korjattu, vaan asutus siirtyi kukkulan päälle. Laakson kaupungin jäänteet peittyivät maakerrosten alle, ja niistä tuli arkeologinen aarre. Sen tutkimukset alkoivat 1800-luvun puolivälissä.


title: Alestorm

text: Alestorm (vuoteen 2007 asti Battleheart) on Perthissä Skotlannissa vuonna 2004 perustettu folk metallia soittava nelihenkinen yhtye. Kappaleissaan yhtye kertoo tarinoita merirosvoista. Yhtye kutsuukin omaa musiikkiaan ”skottilaiseksi merirosvometalliksi”. Alestormin esikoisalbumi "Captain Morgan's Revenge" ilmestyi Napalm Recordsin kautta 25. tammikuuta 2008. Sitä ennen yhtye julkaisi vanhalla nimellään kaksi omakustanne-EP:tä.


title: Alestorm

text:
Bändi perustettiin vuonna 2004 nimellä Battleheart, Christopher Bowesin ja Gavin Harperin studioprojektina. Alun perin yhtyeen oli tarkoitus soittaa power metallia, mutta kappaleen "Heavy Metal Pirates" menestys vakuutti bändin pysyvästi hyväksymään merirosvo-teeman ja sisällyttämään folk metal elementtejä musiikkiinsa.
Albumit


title: Alestorm

text: EP:t


title: Alestorm

text: Singlet


title: César Pelli

text: César Pelli (s. 12. lokakuuta 1926 Tucumán, Argentiina) on argentiinalais-yhdysvaltalainen arkkitehti, joka tunnetaan varsinkin suunnittelemistaan pilvenpiirtäjistä sekä huomattavista maamerkeistä, kuten Kuala Lumpurin Petronas Towers -kompleksista. Hänen arkkitehtitoimistonsa pääkonttori on New Havenissa, Connecticutissa.


title: César Pelli

text: Pelli aloitti arkkitehtuurin opintonsa Tucumánin kansallisessa yliopistossa Argentiinassa, mutta valmistui lopulta Illinois'n yliopiston arkkitehtuurin oppilaitoksesta Yhdysvalloissa, jonne hän muutti vuonna 1952. Yhdysvaltain kansalaisuus hänelle myönnettiin vuonna 1964. Hän perusti arkkitehtitoimistonsa "César Pelli & Associates Architects" vuonna 1977.


title: César Pelli

text: Suomalais-yhdysvaltalainen Eero Saarinen oli Pellille tärkeä opettaja sekä innoittaja. Pelli aloitti uransa työskentelemällä Saarisen arkkitehtitoimistolle projektisuunnittelijana.


title: Garajonayn kansallispuisto

text: Garajonayn kansallispuisto () sijaitsee Kanariansaarten La Gomeralla. Sen pinta-ala on 40 neliökilometriä. Puisto on saanut nimensä Garajonayn kallioista, jotka kohoavat 1 484 metrin korkeuteen saaren korkeimpana kohtana. Puiston alin kohta on noin 700 metrissä. Puisto sisältää Kanariansaarten suurimman ja parhaiten säilyneen laurisilvan, subtrooppisen metsätyypin, joka tertiäärikaudella peitti liki koko Välimeren seudun. Samaa metsätyyppiä on myös Madeiralla ja Azoreilla. Metsän puusto on ikivihreää, kanarianlaakeri ("Laurus azorica") sukulaisineen on sille tyypillinen laji. Korkeimmat puut kohoavat yli 30 metrin korkeuteen. Metsässä on useita endeemisiä lajeja ja runsaslajinen aluskasvillisuus lintuineen, lepakkoineen ja selkärangattomineen. Se on paras paikka nähdä kaksi Kanariansaarille endeemistä kyyhkyslajia palmankyyhkyn ja kanariankyyhkyn.


title: Garajonayn kansallispuisto

text: Tarina kertoo, että kallio sai nimensä Garan ja Jonayn mukaan, jotka olivat legendan mukaan rakastavaisia Romeon ja Julian tavoin ja riistivät henkensä heittäytymällä kallioilta.


title: Garajonayn kansallispuisto

text: Kansallispuisto on Unescon maailmanperintöluettelon kohde. Metsäpalot uhkasivat kansallispuistoa elokuussa 2012, jolloin alueesta paloi yli kymmenesosa. Viranomaisten mukaan tuhoutuneiden alueiden ennalleenpaluu kestää vuosikymmeniä. Puistossa elää yli 450 kasvilajia, joista kahdeksaa ei esiinny missään muualla maailmassa.


title: Decimatio

text: Decimatio (lat., "kymmenesosan poistaminen"; joskus suomeksi "desimointi" tai "desimaatio") oli muinaisen Rooman armeijasta peräisin oleva joukkorangaistusmenetelmä. Menetelmää sovellettiin kohorttiin kerrallaan. Rangaistava kohortti jaettiin kymmenen miehen ryhmiin. Ryhmästä valittiin arvalla yksi, joka muiden ryhmän jäsenten piti tämän jälkeen teloittaa. Rangaistuksen kohteeksi saattoi joutua niin rivimies, upseeri kuin kohortin päällikkökin.


title: Decimatio

text: Rangaistusmenetelmä oli hyvin pelottava, mutta koska se harvensi miesvahvuutta liikaa, sitä ei käytetty kovinkaan usein. Ensimmäinen merkintä decimation käytöstä on vuodelta 471 eaa. Rooman tasavallan sotiessa volskeja vastaan. Viimeisen kerran decimatiota on käytetty Suetoniuksen mukaan keisari Augustuksen aikakaudella 17 eaa. Decimatio johti usein siihen, että koko joukko-osasto piti lopulta hajottaa kokonaan, ja tästä syystä se korvattiin erilaisilla häpeärangaistuksilla, kuten pakottamalla rangaistavat nukkumaan linnoitetun leirin ulkopuolella tai syömään seisaaltaan koko palveluskautensa loppuajan.


title: Decimatio

text: Keisari Maurikioksen "Strategikon" varoittaa decimatiosta ja muista mielivaltaisista rangaistuksista, sanoen niiden olevan enemmän vahingoksi kuin hyödyksi armeijan moraalille, sillä ne tuhoavat täysin joukkojen luottamuksen johtajiinsa.


title: Decimatio

text: Vastaavanlaisia käytäntöjä on sovellettu muissa kulttuureissa, kuitenkin lähinnä vangiksi jääneisiin vihollisiin. Toinen Samuelin kirja kertoo seuraavaa: ""Hän voitti myös mooabilaiset ja mittasi heitä nuoralla, pantuaan heidät makaamaan maahan: aina kaksi nuoranpituutta hän mittasi surmattavaksi ja yhden nuoranpituuden henkiin jätettäväksi."" (2 Sam. 8:2)


title: Decimatio

text: Suomen sisällissodassa käytettiin myös eräänlaista decimatiota, kun jossain tapauksissa vangiksi saadut punaisten osastot käskettiin riviin, josta joka kymmenes komennettiin ammuttavaksi. Keinoa käytettiin ainakin Varkauden taistelun jälkeen. Tämä tapaus tunnetaan nimellä Huruslahden arpajaiset.


title: Decimatio

text: Joissain yhdysvaltalaisissa yrityksissä, kuten General Electricissä, käytetty liikkeenjohdollinen rank and yank-menetelmä, jossa huonoin kymmenys työntekijöistä erotetaan, muistuttaa jossain määrin decimatiota, mutta se ei ole kollektiivinen rangaistus, vaan sen ajatuksena on siirtää kyseisessä yrityksessä hyödyttömimmät työntekijät muualle.


title: Roland Meinl Musikinstrumente

text: Roland Meinl Musikinstrumente Gmbh & Co on Saksan Gutenstettenissä toimiva soitinvalmistaja. Ronald Meinlin vuonna 1951 käynnistämän yrityksen tunnetuimpia tuotteita ovat "Meinl"-merkillä myytävät symbaalit ja muut lyömäsoittimet. Yrityksen muihin tuotemerkkeihin lukeutuvat esimerkiksi "Ortega"-kitarat ja musiikkikasvatuksessa suositut "Nino"-lyömäsoittimet.


title: Kärsämäen Kataja

text: Kärsämäen Kataja on kärsämäkeläinen, Pohjois-Pohjanmaalla toimiva urheiluseura, joka perustettiin vuonna 1933.


title: Kärsämäen Kataja

text: Seuralla on vajaat 400 jäsentä ja sen lajivalikoimaan kuuluvat yleisurheilu, pesäpallo, suunnistus, hiihto, jalkapallo, sekä lentopallo. Kullekin lajille on seurassa oma jaosto jotka vastaavat käytännön toiminnasta, jaostot nimittää seuran vuosittainen yleiskokous. Seura omistaa oman urheilutalon, Katajan, jossa liikunnan lisäksi järjestetään suosittuja lavatansseja.


title: Elinkelpoisuuskäyrä

text: Elinkelpoisuuskäyrä on liikkeenjohdollinen malli, jonka mukaan tietty osa tuottavasta populaatiosta tuottaa tietyn osan tuotannosta. Yleinen sovellus tästä on niin kutsuttu 20/80-sääntö, eli 20 % rikollisista tekee 80 % rikoksista, 20 % tutkijoista julkaisee 80 % käyttökelpoisista tuloksista. Joskus tällaisista säännöistä pystytään luomaan käyrä.


title: Kronos Racing

text: Kronos Racing on vuonna 1994 perustettu belgialainen yksityistalli, joka ajatti kahta Citroën Xsara WRC -autoa rallin MM-sarjassa kausina 2006–2007.


title: Kronos Racing

text: Kauden 2006 alussa kuljettajat ajoivat Sébastien Loeb ja Xavier Pons, mutta Ponsin vaihtelevien esitysten myötä hänet korvattiin junioreiden maailmanmestarilla Daniel Sordolla. Kaudella 2007 kuljettajina ajoivat Manfred Stohl ja Daniel Carlsson. Lisäksi François Duval ajoi satunnaisia ralleja.


title: Kronos Racing

text: Kaudeksi 2008 Kronos Racing siirtyi MM-sarjasta Intercontinental Rally Challenge -sarjaan, ajattamaan Peugeot 207 S2000:sta.


title: Kronos Racing

text: Kaudella 2013 talli kilpaili Euroopan rallimestaruussarjassa, kuljettajanaan François Delecour.


title: Portugalin maantiede

text: Portugali on rannikkovaltio Iberian niemimaalla Lounais-Euroopassa. Sen ainoa naapurimaa on Espanja, jonka kanssa sillä on yhteistä rajaa pohjoisessa ja idässä. Länsi- ja eteläpuolella on Atlantin valtameri.


title: Portugalin maantiede

text: Portugalin pinta-ala on 92 391 km², josta vesialueita on 440 km². Maahan kuuluvat manner-Portugalin lisäksi Atlantilla sijaitsevat Madeiran ja Azorien saaret, jotka ovat autonomisia alueita. Lisäksi asumattomat Selvagenssaaret ovat osa Portugalia. Portugalin alue on kuudesosa Iberian niemimaasta.


title: Portugalin maantiede

text: Pinnanmuodoiltaan Portugali voidaan jakaa kahteen osaan. Tajojoen pohjoispuolella on vuoristoiset alueet ja sen eteläpuolella kumpuilevaa tasankoa. Maan pohjoisosissa on Minhossa on metamorfisiä kiviä sekä syväkivilajeja ja graniitia. Graniittialueilla on kumpuilevia tasankoja ja syviä jokilaaksoja, muun muassa Lima- ja Cávadojoet virtaavat syvien solien läpi. Ohutta rannikkokaistaletta reunustaa 300–600 metriin kohoavat kukkulat.


title: Portugalin maantiede

text: Pohjoisen sisämaassa on Trás-os-Montes, jossa on noin 600–800 metrin korkeudessa olevaa ylätasankoa. Kallioperässä on muodostunut yli 540 miljoonaa vuotta vanhoista kivistä, kuten graniitista, liuskeesta ja saviliuskeesta. Etelämpänä Beira Baixan ylätasanko laskee pienellä matkalla 500 metristä Tajojoen 200 metrin korkeuteen.


title: Portugalin maantiede

text: Suurin osa, noin 60 prosenttia, Portugalin alle 400 metrin korkeudessa olevasta maasta ovat maan eteläpuoliskolla. Douro- ja Tajojoen alajuoksuilla on triaskautista hiekkakiveä. Siitä sisämaahan triaskautisten hiekkakivialueiden välissä on nuorempaa liitukautista hiekkakiveä ja konglomeraatteja. Alto Alentejon alueella Tajo- ja Guadianajokien välisellä alueella on Espanjan sisämaasta jatkuvaa ylätasankoa. Eteläisessä Algarvessa on muun maan vuoristoista erottuvia kalkkikivisiä ja hiekkakivisiä kukkuloita.


title: Portugalin maantiede

text: Madeiran saariin kuuluu kahdeksan tuliperäistä saarta Atlantilla, noin tuhat kilometriä lounaaseen Portugalin manneralueesta. Azorit puolestaan sijaitsevat noin 650 kilometriä länteen. Nekin ovat tuliperäisiä, ja niiden maisemat vaihtelevat kraatterijärvistä, ylätasankoihin, vuoristoihin ja tasapohjaisiin laaksoihin. Azoreilla on myös Portugalin korkein kohta, 2 351 metrin korkeuinen Ponta do Pico. Manner-Portugalin korkein kohta (1 991 m) sijaitsee Serra da Estrelan vuoristossa.


title: Portugalin maantiede

text: Portugalissa virtaa kymmenen suurta jokea, joista puolet saa alkunsa Espanjan puolelta. Tajo on maan pisin joki, ja sen valuma-alue on myös suurin. Se on kuitenkin purjehduskelpoinen vain kahdeksan kilometrin matkan. Minho saa alkunsa Espanjan Galiciasta ja muodostaa 74 kilometrin matkalta osan Portugalin pohjoisrajasta Espanjan kanssa. Douro saa myös alkunsa Espanjasta ja virtaa Portugalin halki Porton kaupungin kautta Atlanttiin. Douroa pystyy kulkemaan pienillä veneillä aina Espanjan rajalle asti. Yläjuoksulla sen pohjan korkeus tippuu viisi metriä noin puolentoista kilometrin matkalla 30–50 metriä syvissä solissa. Joesta on kuitenkin tehty purjejduskelpoinen viiden padon avulla.


title: Portugalin maantiede

text: Eteläosan tärkein joki on Guadiana, joka virtaa pohjoisesta etelään ja muodostaa osan Espanjan vastaisesta rajasta. Muita tärkeitä jokia ovat Lima ja Tâmega pohjoisessa, Mondego keskiosassa ja Sado ja Chança etelässä. 220 kilometrin pituinne Mondego on pisin joki, joka on kokonaan Portugalissa.


title: Portugalin maantiede

text: Portugalin suurin järvi on Alquevan 250 km² laajuinen tekoallas. Pikku järviä ja lampia ovat esimerkiksi Lagoa Comprida, Lagoa Escura, Lagoa de Óbidos, Lagoa Corvos ja Pateira de Fermentelos. Portugalin suurin saari on São Miguel (759 km²) Azoreilla.


title: Portugalin maantiede

text: Portugalin pinta-ala on 92 090 neliökilometriä, josta vesialueita on 620 neliökilometriä. Portugalilla on yhteistä maarajaa Espanjan kanssa 1 224 kilometriä. Rantaviivaa Atlanttiin on 1 793.kilometriä.


title: Portugalin maantiede

text: Portugalin ilmastoon vaikuttaa sekä Atlanttinen meri-ilmasto, Pyreneiden niemimaan sisäosien mannerilmasto että välimerenilmasto. Köppenin ilmastoluokituksessa Dourojoen sisämaan laaksot sekä lähes koko eteläinen Portugali Montejunto- ja Estrelavuoristojen eteläpuolella kuuluvat kuumakesäiseen välimerenilmastoon, kun taas maan pohjoisosa sekä Alentejon ja Algarven länsirannikko viileäkesäiseen. Pieni alue Bejan piirissä kuuluu viileään ja puolikuivaan ilmastoon. Madeira puolestaan on kokonaisuudessa kuumakesäistä välimerenilmasto. Azorien itäisimmät saaret ovat viilekesäisen välimerenilmaston aluetta ja keskiset sekä läntiset saaret lauhkean meri-ilmaston aluetta.


title: Portugalin maantiede

text: Portugalissa pääsääntöisesti ilmasto muuttuu kuivemmaksi ja lämpimämmäksi etelään ja länteen kuljettaessa. Maan luoteisosassa Minhossa saattaa parhaimpina vuosina sataa jopa yli 3000 millimetriä. Alentejon sisämaassa sademäärä ei keskimäärin ylitä 500 millimetriä. Sisämaassa mannerilmaston vaikutuksesta myös kesän kuivakausi on pidempi kuin muualla maassa. Sadannasta pohjoisosien vuoristoissa ja Estrelavuoristossa osa tulee talvisin lumena.


title: Portugalin maantiede

text: Vuoden keskilämpötila vaihtelee Portugalissa vuoristohuippujen 6–9 asteesta etelärannikon yli 17 asteeseen. Atlantin vaikutuksesta rannikon kesälämpötilat ovat leudompia kuin sisämaassa. Alentejossa lämpötila voi nousta yli 40 asteen kesäkuukausina. Etelärannikon Farossa elokuun keskimääräinen ylin lämpötila on 28,8 °C ja tammikuun alin lämpötila 7,7 °C. Joulukuu on sateisin kuukausi, ja sen sademäärä on 94,1 millimetriä. Heinäkuun keskisadanta on vain 1,4 millimetriä. Pohjoisen Portossa elokuun ylin on 25 °C ja tammikun alin keskilämpötila 5,1 °C. Portossa on seitsemän kukkautta, jolloin sataa yli 100 millimetriä.


title: Portugalin maantiede

text: Madeiralla ilmastoon vaikuttaa välimerellisten ja merellisten olosuhteiden lisäksi Saharasta puhaltavat kuivat ja kuumat tuulet. Azoreilla hallitsee korkeapaineinen säätyyppi. Sateet ovat epäsäännöllisiä, ja vuotuinen sadanta voi vaihdella huomattavasti.


title: Portugalin maantiede

text: Laajat metsäpalot ovat ongelmana vuosittain. Niitä sattuu eniten keskellä kesää, mutta kuivina vuosina kausi voi alkaa tammikuusta ja jatkua jopa marraskuuhun. Ilmastonmuutoksen myötä voimistuneet Atlantin talvimyrskyt aiheuttavat eroosiota Portugalin rannoilla.


title: Portugalin maantiede

text: Portugalin kasvillisuus on sekoitus atlanttisia, eurooppalaisia ja Välimeren alueen lajistoa. Lisäksi afrikkalaisia lajeja on joitakin. Mondegojoen pohjoispuolella eurooppalaiset lajit ovat vallitsevia, kun sen eteläpuolella välimerelliset lajit ovat enemmistönä.


title: Portugalin maantiede

text: Vuonna 2010 metsien osuus Portugalin pinta-alasta oli 35,4 prosenttia. Pensaikkojen ja ruohikkojen osuus oli 32 prosenttia ja maanviljelysmaan 24 prosenttia. Vuosien 1995–2010 metsien määrä on pienentynyt 4,6 prosenttia 3,31 miljoonasta hehtaarista 3,15 miljoonaan hehtaariin. Samaan aikaan myös maanviljelysmaan määrä on pienentynyt, mutta pensaikkojen ja ruohikkojen sekä kaupunkiympäristön määrä kasvanut.


title: Portugalin maantiede

text: Kesävihantaa sekametsää on erityisesti Portugalin pohjoisosissa. Varsinkin Minhossa on huomattavan runsaana kasvavaa metsää. Beiran alueella on maan tiheimmät metsät. Estrelavuoristo maan keskiosissa on kesävihantien tammien etelärajana. Siitä etelään portugalintammi korvaa tammen. Maan metsien valtalajit ovat kuitenkin eukalyptukset, korkkitammi ja rannikkomänty, jotka ovat syrjäyttäneet monin paikoin alkuperäiset tammimetsät. Eukalyptukset ovat valtalaji 26 prosentista metsistä. Sekä korkkitammi- että rannikomäntyvaltaisten metsien osuus on 23 prosenttia.


title: Portugalin maantiede

text: Eukalyptusplantaaseihin on istutettu erityisesti kuumepuuta paperimassan tuottamista varten. Sen osuudesta Portugalissa yleistyneisiin metsäpaloihin on kiistaa. Kuivissa ja kuumissa oloissa se on hyvin palonarka ja lennättää kipinäpesäkkeitä kauas. Coimbran teknisen ja maatalouskorkeakoulun apulaisprofessori Sande Silva sanoo, että eukalyptuksella ei ole mitään tekemistä paikallisen ekosysteemin kanssa. Ympäristöjärjestöt syyttävät sitä maaperän köyhdyttäjäksi.


title: Portugalin maantiede

text: Portugalin eteläosissa Alentejossa on edelleen laajaa "matorral"-pensaskasvillisuutta, jossa valtalajena ovat kistukset tai maatiloilla korkkitammet. Algarven maastoa hallitsetvat viinitarhat ja toisaalta Välimeren alueen tyypilliset viljelypuut, kuten öljypuu, aitoviikuna, manteli ja johanneksenleipäpuu.


title: Portugalin maantiede

text: Ihminen on muuttanut Madeiran ja Azorien kasvillisuuden eurooppalaisemmaksi. Madeiralla on kuitenkin edelleen myös alkuperäistä laurisilvametsää.


title: Portugalin maantiede

text: Portugalin eläimistössä on sekoittunut eurooppalaista ja pohjoisafrikkalaista lajistoa. Susia on varsinkin Serra da Estrelassa syrjäisimmillä seuduilla. Maa sijaitsee useiden Keski- ja Länsi-Euroopan lintulajien muuttoreitin varrella.


title: Portugalin maantiede

text: Piikkikampela ja meriantura viihtyvät hiekkapohjilla. Muita yleisiä kaloja ovat sardiinit, turska ja sardelli. Äyriäiset ovat yleisiä erityisesti Pohjois-Portugalin rannikoilla.


title: Portugalin maantiede

text: Portugalin ainoa kansallispuisto on vuonna 1971 perustettu Peneda-Gerêsin kansallispuisto maan luoteisosassa. Siellä on runsaasti tammi- ja sekametsää, lehtoja, suota ja pensaikkoja. Maassa on myös kaksitoista luonnonpuistoa ("Parque Natural"), yhdeksän luonnonsuojelualuetta ("Reserva Natural"), viisi luonnonmuistomerkkiä ("Monumento Natural") ja seitsemän suojattua maisemaa ("Paisagem Protegida"). Noin 30 prosenttia maailman korkkitammista on Portugalissa.


title: Saksan ralli

text: ADAC Rallye Deutschland on ajettu MM-sarjassa vuodesta 2002 lähtien. Ralli on järjestetty kuitenkin jo vuodesta 1982 lähtien, jolloin se oli Saksan kansallisen rallisarjan osakilpailu jatkuen aina vuoteen 2001 asti. Nykyään ralli ajetaan Trierin ympäristössä. Sébastien Loeb on voittanut yhdeksän kertaa Saksan MM-rallin. Lähes koko kilpailu ajetaan asvaltilla, ja se sisältää runsaasti risteyksiä ja neulansilmämutkia.


title: Australia Zoo

text: Australia Zoo on Australian Queenslandissa sijaitseva eläinpuisto, jonka omistaa luonto-ohjelmien tekijän Steve Irwinin perikunta. Eläinpuiston tunnetuin yksittäinen eläin oli jättiläiskilpikonna Harriet, joka kuoli 175-vuotiaana sydänkohtaukseen kesällä 2006. Tarhan suurimpia vetonauloja ovat kuitenkin krokotiilit, joista Irwin teki useita televisio-ohjelmia.


title: Australia Zoo

text: Tarhan perustivat Irwinin vanhemmat vuonna 1970. Steve Irwninin saatua julkisuutta televisio-ohjelmillaan tarhan kävijämäärät nousivat, ja Irwin saattoi laajentaa tarhaa. Se valittiin vuonna 2003–2004 Australian parhaaksi matkailukohteeksi.


title: Tremolo

text: Tremolo on musiikissa sekä soittotapa että sähköisesti luotu ääniefekti.


title: Tremolo

text: Soittamisessa tremolo voi viitata soinnun tai yksittäisen äänen nopeaan toistoon. Tämä on keskeistä esimerkiksi mandoliinin, balalaikan, rumpusoolojen ja -välikkeiden soitossa sekä flamencokitaroinnissa.


title: Tremolo

text: Ääniefektinä tremolo tarkoittaa yleensä äänen voimakkuuden nopeaa jaksollista vaihtelua. Termejä tremolo ja vibrato käytetään joskus sekaisin, vaikka ne tarkoittavat eri asioita. Tremolossa äänen voimakkuus vaihtelee jaksoittaisesti, mutta sävelkorkeus ei muutu. Efektiä voi kokeilla yksinkertaisesti lisäämällä ja vähentämällä äänenvoimakkuutta nopeasti edestakaisin. Tyypillisesti efektin muutoksen nopeus ja syvyys eli voimakkuusero perusääneen verrattuna ovat säädettävissä.


title: Tremolo

text:
Tremolo saadaan aikaan esimerkiksi sähköisellä efektilaitteella tai se voi olla sisäänrakennettu kitaravahvistimeen. Tremolo oli keskeisessä asemassa esimerkiksi 1950-luvulla rock and roll -musiikissa. Uudempi esimerkki on The Smiths -yhtyeen "How Soon Is Now?" -kappaleen intro, jossa kuultava teema jatkuu kappaleen läpi.
Eräänlaisen tremolon saa aikaan myös kitaralla kytkemällä jostakin mikrofonista äänenvoimakkuus pois. Tämän jälkeen vaihdellaan mikrofonivalitsimen asentoa nopeasti hiljennetyn ja päällä olevan mikrofonin välillä ja näin muodostuu tremolon kaltainen efekti.


title: Tremolo

text: Ozzy Osbournen yhtyeen kitaristi Randy Rhoads teki tremolon uudelleen tunnetuksi käyttämillään Gibsonin ja muilla myös tilaustyönä tehdyillä kitaroilla, jotka varustettiin kahdella humbucker-mikrofonilla. Käyttämällä pelkkää äänenvoimakkuussäädintä saa aikaan saman ilmiön, mutta samalla äänestä leikkautuu potentiometrin ominaisuuksien vuoksi taajuuksia ja sointiväri muuttuu.


title: Geoff Duke

text: Geoff Duke, OBE (29. maaliskuuta 1923 St Helens, Lancashire – 1. toukokuuta 2015) oli brittiläinen moninkertainen ratamoottoripyöräilyn maailmanmestari. Duke hallitsi ratamoottoripyöräilyä 1950-luvulla voittaen kuusi maailmanmestaruutta ja viisi Mansaaren TT-ajoa. Hän nousi merkittävään asemaan voitettuaan vuoden 1949 Senior Clubmans TT- ja Senior Manx Grand Prix -ajot. Hänestä tuli sodan jälkeen ensimmäinen ratamoottoripyöräilyn ”supertähti”. Hän teki sopimuksen Norton-tallin kanssa. Hän tuli toiseksi junioriluokassa ja teki uudet rataennätykset senioriluokassa. Voitettuaan kolme maailmanmestaruutta Norton-tallissa hän yllättäen siirtyi italialaiselle moottoripyöränvalmistajalle Gileralle vuonna 1953. Gileralla hän voitti kolme peräkkäistä maailmanmestaruutta 500cc-luokassa.


title: Cabo da Roca

text: Cabo da Roca on niemi, joka muodostaa Manner-Portugalin ja siten koko Manner-Euroopan läntisimmän kohdan. Rooman valtakunnan aikana paikka tunnettiin nimellä Promontorium Magnum.


title: Cabo da Roca

text: Cabo da Roca sijaitsee Lissabonin piirissä, noin 40 kilometriä Lissabonista ja 18 kilometriä Sintrasta länteen.


title: Running Wild (yhtye)

text: Running Wild on saksalainen heavy metal -yhtye, joka on perustettu vuonna 1976 Hampurissa. Yhtyeen alkuperäinen nimi oli "Granite Heart", mutta vuonna 1979 nimeksi vaihdettiin Running Wild. 17. elokuuta 2009 Rolf Kasparek ilmoitti yhtyeen lopettaneen toimintansa. Yhtye esiintyi viimeisen kerran Wacken Open Airissa 30. heinäkuuta 2009, ja se tallennettiin CD/DVD-julkaisuina. Lokakuussa 2011 Kasparek kuitenkin ilmoitti yhtyeen comebackista ja uudesta albumista "Shadowmaker", joka julkaistiin keväällä 2012. Tämän jälkeen yhtye jatkoi levyttämistä.


title: Running Wild (yhtye)

text: Yhtyeen ensimmäiset levyt "Gates to Purgatory" ja "Branded and Exiled" poikkesivat paholaisteemansa puolesta myöhemmistä merirosvoaiheisista levyistä. Vuonna 1987 julkaistu "Under Jolly Roger" oli yhtyeen ensimmäinen merirosvoja käsittelevä levy ja yhtyeen musiikillinen tyylikin alkoi muuttua alkuajoista. Musiikillisesti tyylin voi määritellä perinteiseksi heavy metaliksi, josta löytyy vaikutteita niin speed metalista kuin kelttiläisestä musiikistakin. Yhtye on myynyt maailmanlaajuisesti yli yksitoista miljoonaa albumia.


title: Lima (joki)

text: Lima on Espanjassa ja Portugalissa virtaava 108 kilometrin pituinen joki.


title: Lima (joki)

text: Lima saa alkunsa 975 metrin korkeudesta Ourensen maakunnasta Espanjasta. Se virtaa 108 kilometriä ennen laskemistaan Atlantin valtamereen Viana do Castelon kohdalla.


title: Rio Lima

text: Rio Lima voi tarkoittaa seuraavia:


title: Suomalaisia rakkaustarinoita

text: Suomalaisia rakkaustarinoita 1 on suomalaisen säveltäjän Kikka Laitisen ja hänen yhtyeensä Kikka Laitinen Co. studioalbumi. Se julkaistiin 22. helmikuuta 2006. Äänitykset on tehty JJ-studiossa ja KoDa Oy:ssä. Levyn on miksannut Ilkka Herkman Hip Studiossa ja masteroinut Pauli Saastamoinen Finnvoxissa. Albumin tunnetuimpia lauluja ovat ”Ei surullista”, ”Onni on pienissä asioissa” ja ”Tatuoitu neitoperhonen”, ja ne ovat Kikka Laitisen säveltämiä ja sanoittamia ja yhtyeen sovittamia.


title: Suomalaisia rakkaustarinoita

text: Suomalaisia rakkaustarinoita -laulusarja muodostaa kolmiosaisen trilogian. Ensimmäinen osa julkaistiin vuonna 2006, toinen osa 2008 ja kolmas vuonna 2012. Suomalaisia rakkaustarinoita -trilogian tunnetuimpia kappaleita ovat muun muassa ”Onni on pienissä asioissa”, ”Suomalaisia rakkaustarinoita”, ”Jospa ne kaksi poikaa”, ”Da?”, ”Enää linnut laula ei”, ”Rakkaus naista kuljettaa” ja "Enkelit sut luotani vei". Monet Suomalaisia rakkaustarinoita -trilogian laulut ovat olleet mm. Yle Radio Suomen ja Radio Top 20 -soitetuimpien listoilla vv. 2006–2013.


title: Suomalaisia rakkaustarinoita

text: Suomalaisia rakkaustarinoita -trilogiasta Suomalaisia rakkaustarinoita, Suomalaisia rakkaustarinoita 2 ja Suomalaisia rakkaustarinoita 3 kehitettiin vuonna 2013 sarja johon yhdistettiin musiikkia ja muotoilua: syntyi Suomalaisia rakkaustarinoita Kikka Laitinen, joka sai Suomalaisen Työn Liitolta sekä Avainlippu- että Design from Finland -merkit. Suomalaisia rakkaustarinoita - Kikka Laitinen on Rekisteröity tavaramerkki. Sarjan laulut ovat pääosin Kikka Laitisen säveltämiä ja sanoittamia ja yhtyeen Kikka Laitinen Co. sovittamia. Sarjan muotoilu on Ville Korhosen käsialaa.


title: Sommelier

text: Sommelier () on viinien tuntija, joka työskentelee ravintolassa. Sommelier hallitsee erityyppiset viinit sekä rypäleet ja osaa suositella asiakkaalle hänen käyttötarkoitukseen ja hinnaltaan sopivaa viiniä ravintolan laajastakin valikoimasta.


title: Lene Marlin

text: Lene Marlin Pedersen (s. 17. elokuuta 1980 Tromssa) on norjalainen poplaulaja ja lauluntekijä.


title: Lene Marlin

text: Marlinin ensimmäinen single, "Unforgivable Sinner", julkaistiin Norjassa 1998. Se nousi suureksi hitiksi ja pysyi kahdeksan viikkoa Norjan listaykkösenä. Singleä seurannutta ensialbumia, "Playing My Game", myytiin 1,8 miljoonaa kappaletta maailmanlaajuisesti. Albumilta julkaistut kaksi muuta singleä, "Sitting Down Here" ja "Where I'm Headed", keräsivät myös korkeita listasijoituksia.


title: Lene Marlin

text:
Marlinin toinen pitkäsoitto, "Another Day", julkaistiin syyskuussa 2003 ja kolmas, "Lost in a moment", toukokuussa 2005. Ne eivät kuitenkaan menestyneet myyntiluvuissa yhtä hyvin kuin "Playing My Game", mutta sisälsivät pari hittiä.
Vuonna 2005 Marlin teki promootiomatkan Taiwaniin ja Kiinaan. Albumille "Lost in a moment" oli lisätty cover suositun kiinalaisen Faye Wongin kappaleesta. Matka tuotti tulosta ja Marlin sai julkisuutta esiintymällä Taiwanin MTV:llä ja erilaisissa televisio-ohjelmissa.


title: Lene Marlin

text: MTV Europe Music Awards –gaalassa Marlin palkittiin Paras pohjoismaalainen -sarjassa vuonna 1999. Samana vuonna hän voitti myös neljä Norjan omaa Grammy-palkintoa.


title: Sado

text: Sado (aiemmin Sádão) on joki eteläisessä Portugalissa. Se on noin 180 kilometriä pitkä.


title: Sado

text: Sado saa alkunsa 230 metrin korkeudessa ja virtaa muun muassa Alcácer do Salin läpi. Joki laskee Setúbalin kohdalla Atlantin valtamereen.


title: Manfred Winkelhock

text: Manfred Winkelhock (6. lokakuuta 1951 Waiblingen, Länsi-Saksa – 12. elokuuta 1985 Toronto, Kanada) oli saksalainen kilpa-autoilija. Hänen suurimpiin saavutksiinsa kuuluu muun muassa Monzan tuhannen kilometrin ajon voitto vuonna 1985. Winkelhockin veli Joachim Winkelhock ja poika Markus Winkelhock ovat myös kilpa-autoilijoita.


title: Manfred Winkelhock

text: Winkelhockin moottoriurheilu-ura alkoi VW Junior Cupissa vuonna 1976. Hän ajoi vuosina 1978–1981 Formula 2 -sarjassa. Winkelhockille sattui tunnettu onnettomuus F2-autolla vuonna 1980 Nürburgringillä: hänen autonsa teki ilmassa voltin ja törmäsi seinään, minkä jälkeen hän käveli loukkaantumattomana omin voimin pois paikalta.


title: Manfred Winkelhock

text: Formula 1 -sarjassa Winkelhock kilpaili vuosina 1980 ja 1982–1985. Hänen ensimmäinen GP-kilpailunsa oli Italian Grand Prix 1980, jossa hän korvasi loukkaantunutta Jochen Massia Arrowsilla. Hän kuitenkin karsiutui aika-ajoissa eikä päässyt osallistumaan itse lähtöön. Uuden tulemisen F1:een hän teki kaudella 1982, jolloin hän ajoi saksalaisessa ATS-tallissa. Hän ajoi vain harvoin maaliin asti ja muutamassa kilpailussa matkanteko päättyi jo aika-ajoihin. Hän kuitenkin saavutti kauden toisessa kilpailussa Brasiliassa F1-uransa ainoat kaksi MM-pistettä. Winkelhock ajoi ATS:llä vielä seuraavat kaudet 1983 ja 1984, mutta kausiin mahtui paljon keskeytyksiä. Kauden 1984 viimeisessä kilpailussa Winkelhock ajoi Brabham-autolla ja sijoittui kymmenenneksi. Tulokset olivat edellisten kausien kaltaisia myös kaudella 1985, jolloin hän ajoi RAM-tallissa. Hän tosin ajoi kaudella vain yhdeksän kilpailua, koska hän kuoli kesken kauden.


title: Manfred Winkelhock

text: Winkelhock osallistui urallaan myös kahteen DTM-kilpailuun. Winkelhock kilpaili paljon urheiluautoilla, ja hän voitti Monzan tuhannen kilometrin ajon yhdessä Marc Surerin kanssa vuonna 1985.


title: Manfred Winkelhock

text: Winkelhock kuoli elokuussa 1985 Kanadassa Mosport Parkin radan toisessa mutkassa. Hän ajoi Porsche 962C -autolla seinään Budweiser 1000 -urheiluautokilpailussa ja kuoli välittömästi. Hän oli kuollessaan 32-vuotias. Winkelhockin poika Markus oli tuolloin viisivuotias.


title: Jim Redman

text: Jim Redman (s. 11. elokuuta 1931 Lontoo, Englanti) on kuusinkertainen ratamoottoripyöräilyn maailmanmestari. Nuorena miehenä Redman muutti Englannista Rhodesiaan (nyk. Zimbabwe), jossa hän aloitti kilpauransa. Hän voitti neljä maailmanmestaruutta 350-kuutioisten sarjassa vuosina 1962–1965. Vuosina 1962–1963 hän saavutti tuplamestaruudet voittamalla myös 250-kuutioisten sarjan. Vuonna 1964 hänestä tuli ensimmäinen kuljettaja, joka oli voittanut kolme kilpailua samana päivänä Alankomaiden kilpailussa. Redman voitti myös kuusi kertaa Mansaarella ajetun kilpailun. Yhteensä hän voitti 45 kilpailua. Hän sai saavutuksistaan Brittiläisen imperiumin ritarikunnan jäsenyyden (MBE).


title: Metyyliasetaatti

text: Metyyliasetaatin kemiallinen kaava on CHO ja rakennekaava CHCOOCH. Metyyliasetaatti on etikkahapon metyyliesteri.


title: Metyyliasetaatti

text: Metyyliasetaatti on normaaliolosuhteissa helposti syttyvää olomuodoltaan väritön neste, jolla on tunnusomainen haju. Sen moolimassa on 74,1 g/mol, sulamispiste –98 °C, kiehumispiste 57 °C, suhteellinen tiheys 0,93 g/cm (vesi = 1,0 g/cm), liukoisuus veteen 20 °C:n lämpötilassa 24,4 g/100ml, leimahduspiste –13 °C c.c., itsesyttymislämpötila 455 °C ja CAS-numero 79-20-9.


title: Metyyliasetaatti

text: Yhdistettä esiintyy kukkien tuoksuissa ja semiokemikaalina eliöiden viestinnässä.


title: Metyyliasetaatti

text: Metyyliasetaatti on voimakas pelkistin ja reagoi hapettavien aineiden kanssa.


title: Metyyliasetaatti

text: Devoton ja Tereton ovat metyyliasetaatin kaupallisia nimiä.


title: Metyyliasetaatti

text: Metyyliasetaattia valmistetaan esteröimällä metanolia ja etikkahappoa happoakatalyytin läsnä ollessa. Metyyliasetaatin tärkein käyttökohde on liuottimena käyttäminen. Se liuottaa rasvoja, hartseja ja selluloosaa ja selluloosajohdannaisia. Sitä käytetään myös keinotekoisen nahan valmistuksessa ja nahan pehmentimenä kenkien valmistuksessa. Metyyliasetaatista voidaan valmistaa karbonylaatiolla eli reaktiolla hiilimonoksidin kanssa etikkahappoanhydridiä.


title: Metyyliasetaatti

text: Lyhytaikainen altistuminen metyyliasetaatille ärsyttää silmiä ja hengitysteitä sekä voi aiheuttaa vaikutuksia keskushermostossa. Pitkäaikainen tai toistuva altistuminen aineelle voi kuivattaa ihoa sekä aiheuttaa vaikutuksia näköhermoon, johtaen heikentyneeseen näkökykyyn.


title: Odie Cleghorn

text: James Ogilvie "Odie" Cleghorn (11. syyskuuta 1891 Montreal, Quebec, Kanada – 13. heinäkuuta 1956 Montreal, Quebec, Kanada) oli kanadalainen ammattilaisjääkiekkoilija, linja- ja erotuomari. Hän pelasi NHL:ssä 10 kautta joukkueissa Montreal Canadiens ja Pittsburgh Pirates. Hän voitti Stanley Cupin vuonna 1924 Montrealin joukkueessa.


title: Odie Cleghorn

text: Odie Cleghornin veli Sprague Cleghorn kuoli auto-onnettomuudessa saamiinsa vammoihin. Vain muutama tunti ennen Spraguen hautajaisia Odie Cleghorn löydettiin sängystään kuolleena. Kuolinsyy oli sydänhalvaus, jonka epäillään johtuneen veljen menetyksen tuomasta stressistä.


title: Hiekkaharjun rautatieasema

text: Hiekkaharjun rautatieasema (, ) on lähijunien käyttämä asema Vantaalla Jokiniemen kaupunginosassa lähellä Hiekkaharjua. Asema sijaitsee noin 17 kilometriä Helsingin rautatieasemasta pohjoiseen Keravan kaupunkiradan varrella.


title: Hiekkaharjun rautatieasema

text: Asema avattiin vuonna 1931, kun Tikkurilan taajama oli levinnyt niin pitkälle pohjoiseen että sen katsottiin tarvitsevan toisen rautatieliikennepaikan Tikkurilan rautatieaseman lisäksi. Se sai nimen Hiekkaharju-Sandkulla sijainnistaan kaakosta luoteeseen radan alla kulkevalla harjulla. Aseman avaamisen jälkeen myös sitä ympäröinyttä asuinaluetta ryhdyttiin kutsumaan Hiekkaharjuksi. Nykyisin Hiekkaharju on virallisesti aseman länsipuolisen kaupunginosan nimi.


title: Hiekkaharjun rautatieasema

text: Hiekkaharjun asema on toiminut välietappina Keravan kaupunkirataa rakennettaessa. Pääradan kolmas raide otettiin vuonna 1972 käyttöön välillä Helsinki–Hiekkaharju ja sitä jatkettiin 1981 Keravalle asti. Vuoteen 1975 asti aseman kohdalla sijaitsi tasoristeys, joka korvattiin alikululla. Pääradan neljäs raide valmistui ensin vuonna 1996 välille Helsinki–Hiekkaharju ja ulotettiin Keravalle vuonna 2004. Kaupunkiradan valmistumisen yhteydessä vuonna 2004 Hiekkaharjun asema uudistettiin perusteellisesti. Samalla P-juna, joka ajoi Helsingistä Hiekkaharjuun, lopetettiin ja korvattiin I-junalla, joka ajoi Helsingistä vain Tikkurilaan asti, kunnes Kehärata avattiin 1. heinäkuuta 2015.


title: Hiekkaharjun rautatieasema

text: Riihimäen suuntaan ja lentoasemalle liikennöidään raiteelta 3 ja Helsinkiin raiteelta 4. Aseman länsipuolella on kaksi raidetta, joita käyttävät aseman ohittavat kauko- ja lähijunat.


title: Hiekkaharjun rautatieasema

text: Kehärata haarautuu pääradasta Hiekkaharjun ja Koivukylän aseman puolivälissä.


title: Joachim Winkelhock

text: Joachim Winkelhock (s. 24. lokakuuta 1960) on saksalainen autourheilija. Hänen nuorempi veljensä Thomas Winkelhock ja vanhempi veljensä Manfred Winkelhock ja tämän poika Markus Winkelhock ovat myös kilpa-ajajia.


title: Joachim Winkelhock

text: Winkelhock nousi Formula 1 -luokkaan voitettuaan vuonna 1988 Saksan Formula 3 -luokan mestaruuden, jonka jälkeen hän pääsi kokeilemaan F1-autoa AGS-tallissa.


title: Joachim Winkelhock

text: Winkelhock voitti vuonna 1999 Le Mansin 24 tunnin ajon. Hän on myös voittanut Nürburgringin 24 tunnin ajon vuosina 1990 ja 1991.


title: Sinistä

text: Sinistä on suomalaisen laulajan Kikka Laitisen studioalbumi. Se julkaistiin 1999. Albumi on äänitetty JJ-studiossa Tampereella ja se on masteroinut Pauli Saastamoinen Finnvoxista. Kannen on suunnitellut Tommi Hänninen


title: Walter Gropius

text: Walter Gropius (18. toukokuuta 1883 Berliini – 5. heinäkuuta 1969 Boston) oli saksalainen arkkitehti, joka perusti taide- ja arkkitehtuurikoulun Bauhausin. Hän oli myös yksi 1900-luvun merkittävimmistä taideteoreetikoista ja funktionalistisen arkkitehtuurin suunnittelijoista.


title: Walter Gropius

text: Gropius opiskeli arkkitehtuuria Münchenissä ja Berliinissä vuosina 1903–1907. Vuosina 1908–1910 hän työskenteli arkkitehti Peter Behrensin kanssa ja perusti sen jälkeen oman arkkitehtitoimiston.


title: Walter Gropius

text: Gropius ei ollut kiinnostunut vanhojen rakennustyylien jäljittelystä, vaan pyrki löytämään oman modernin muotokielen, joka vastaisi ajan vaatimuksia. Hän tuli jo uransa alkuvaiheessa tunnetuksi ennakkoluulottomana uusien rakennustekniikoiden ja -materiaalien kokeilijana. Erityisen kiinnostunut hän oli tehokkaan rakennustuotannon ja taiteellisten päämäärien yhteensovittamisesta: arkkitehdin tehtävänä oli pitää huolta siitä, että tehokkuus ei vie rakennukselta ”sielua”.


title: Walter Gropius

text: Palveltuaan ensimmäisessä maailmansodassa länsirintamalla, palasi Gropius arkkitehtuurin pariin vuonna 1918. Hänet nimitettiin kahden Weimarissa sijaitsevan taidekoulun johtoon. Hän päätti yhdistää nuo kaksi koulua yhdeksi uudeksi kouluksi, jolle hän antoi nimeksi ”Bauhaus”. Tavoitteena oli luoda uudenlainen oppilaitos, jossa yhdistyisivät arkkitehtuuri-, käsityö-, taideteollisuus- ja taidekoulutus. Gropius halusi, että arkkitehdit laajentavat suunnittelutaitoaan kaikenlaisiin esineisiin. Hän näytti itse esimerkkiä suunnittelemalla muun muassa huonekaluja ja autoja.


title: Walter Gropius

text: Vuonna 1925 Bauhaus joutui muuttamaan Dessauhun, jonne Gropius suunnitteli koulun uudet toimitilat. Dessaun Bauhaus-rakennukset ovat ensimmäisiä puhtaan funktionalistista arkkitehtuuria edustavia rakennuksia, ja niitä pidetään Gropiuksen tärkeimpänä saavutuksena arkkitehtuurin alalla.


title: Walter Gropius

text: Bauhausin johtajana Gropius pääsi hyödyntämään erinomaisia hallinnointitaitojaan. Bauhausista tuli lopulta taideteollisen koulutuksen suunnannäyttäjä koko maailmalle. Voidaan jopa väittää, että Gropius oli ensisijaisesti merkittävä taideteoreetikko ja pedagogi, ja vasta toissijaisesti merkittävä arkkitehti.


title: Walter Gropius

text: Gropius toimi Bauhausin johdossa vuoteen 1928 asti, jolloin hän siirtyi itsenäiseksi arkkitehdiksi Berliiniin. Hänen mielenkiintonsa suuntautui tuolloin suuriin asuntotuotantoprojekteihin, joiden toteuttamista hän pyrki tehostamaan laadusta tinkimättä.


title: Walter Gropius

text: Adolf Hitlerin valtaantulo vuonna 1933 johti siihen, että moderni arkkitehtuuri joutui Saksassa vaikeuksiin. Gropius päättikin vuonna 1934 muuttaa Englantiin ja edelleen vuonna 1937 Yhdysvaltoihin, jossa hän ryhtyi arkkitehtuurin professoriksi Harvardin yliopistossa. Tuossa virassa hän vaikutti suuresti amerikkalaisen modernin arkkitehtuurin kehitykseen.


title: Walter Gropius

text: Gropiuksesta tuli Yhdysvaltain kansalainen vuonna 1944. Hän suunnitteli vielä uransa loppupuolella monia merkittäviä rakennuksia, muun muassa Manhattanilla sijaitsevan Pan Am -pilvenpiirtäjän (nykyinen nimi MetLife Building). 1950-luvulla hän suunnitteli myös rakennuksia entiseen kotimaahansa Saksaan, muun muassa Gropiusstadtin lähiön Länsi-Berliiniin.


title: Walter Gropius

text: Gropius oli vuosina 1915–1920 naimisissa Alma Mahlerin kanssa (Gustav Mahlerin leski). Vuonna 1923 hän avioitui Ilse Frankin kanssa, ja tuo avioliitto kesti Gropiuksen kuolemaan asti.


title: Borja Oubiña

text: Borja Oubiña Meléndez (s. 17. toukokuuta 1982 Vigo, Pontevedran maakunta, Espanja) on espanjalainen entinen jalkapalloilija, pelipaikaltaan puolustava keskikenttäpelaaja.


title: Borja Oubiña

text: Oubiña edusti juniorina Moledoa ja Gran Peñaa ennen siirtymistään Celtaan 12 vuoden iässä. Celtan edustusjoukkueessa ja Espanjan pääsarjassa Primera Divisiónissa hän debytoi 29. lokakuuta 2003 Valenciaa vastaan. Kauden 2004–2005 Celta pelasi toiseksi korkeimmalla sarjatasolla Segunda Divisiónissa, ja Oubiña vakiinnutti asemansa joukkueessa, ollen avauskokoonpanossa 28 ottelussa. Kaudeksi 2005–2006 Celta nousi pääsarjaan, mutta kahden vuoden päästä se putosi jälleen Segundaan, ja Oubiña lainattiin Englannin valioliigan Birmingham Cityyn. Hänen kautensa Birminghamissa päättyi kuitenkin jo toisessa ottelussaan saamaansa polven ristisidevammaan. Lainasopimus purettiin helmikuussa 2008 ja Oubiña palasi Celtaan.


title: Borja Oubiña

text: Espanjan maajoukkueessa Oubiña teki ensiesiintymisensä 2. syyskuuta 2006 Espanjan maalein 4–0 voittamassa EM-karsintaottelussa Liechtensteinia vastaan. Hän on pelannut myös Galician maajoukkueessa.


title: Sydän valvoo

text: Sydän valvoo on suomalaisen laulaja Kikka Laitisen studioalbumi vuodelta 1997. Levy äänitettiin ja miksattiin Finnvoxin studiossa.


title: Sixpence None the Richer

text: Sixpence None the Richer on yhdysvaltalainen pop-/rockyhtye, jonka aktiivivuodet sijoittuivat 1990-luvun alusta vuoteen 2004, kunnes yhtye aktivoitui uudestaan 2008. Jäseniä ovat olleet laulaja ja ainoa naisjäsen Leigh Bingham Nash sekä Matt Slocum, Sean Kelly, Justin Carry, Jerry Dale McFadden, Dale Baker ja Rob Mitchell.


title: Sixpence None the Richer

text:
Yhtyeen debyyttialbumi "The Fatherless & the Widow" julkaistiin vuonna 1994 ja toinen, "This Beautiful Mess", vuonna 1995. Yhtyeen kolmas albumi, "Sixpence None the Richer", julkaistiin vuonna 1997. Siltä julkaistu single, ”Kiss me”, nousi maailmanlaajuiseksi hitiksi ja myi kultaa. Kappaleen voi kuulla elokuvissa "Sinussa on se jokin" ja "Not Another Teen Movie". Monet ovat tehneet kappaleesta coverversion, muun muassa Avril Lavigne. Sixpence None the Richerin toiseksi suureksi hitiksi nousi ”There She Goes”, joka on cover The La'sin kappaleesta.
Vuonna 2002 julkaistiin Sixpence None the Richerin neljäs pitkäsoitto, "Divine Discontent". Yhtyeen kokoelmalevy "The Best Of Sixpence None The Richer" julkaistiin vuonna 2004.


title: Sixpence None the Richer

text: Yhtye ilmoitti hajoavansa vuonna 2004. Tämän jälkeen perustajajäsenet Leigh Bingham Nash ja Matt Slocum ovat luoneet uraa omilla tahoillaan. Nash julkaisi sooloalbumin elokuussa 2006 ja Slocum perusti uuden yhtyeen.


title: Sixpence None the Richer

text: Vuonna 2008 Sixpence None The Richer aktivoitui taas, kun Leigh ja Matt palasivat takaisin yhteen. He julkaisivat jo samana vuonna joululevyn "The Dawn Of Grace". "Strange Conversationiksi" alun perin nimetyn seuraavan albumin oli tarkoitus ilmestyä vuonna 2010, mutta ongelmat levy-yhtiön kanssa viivyttivät julkaisua. Albumi ilmestyi lopulta kesällä 2012 nimellä "Lost in Transition".


title: USS Yorktown (CV-5)

text: USS Yorktown (runkonumero CV-5) oli Yhdysvaltain laivaston Yorktown-luokan lentotukialus. Se upposi Midwayn taistelussa 1942. Se oli ensimmäinen kolmesta Yorktown-luokan lentotukialuksesta, jotka valmistuivat juuri ennen toista maailmansotaa.


title: USS Yorktown (CV-5)

text: "USS Yorktown" tilattiin 3. elokuuta 1933 Newport News Shipbuilding and Drydock Companyltä Newport Newsistä Virginiasta. Sen köli laskettiin 21. toukokuuta 1934 ja alus laskettiin vesille 4. huhtikuuta 1936 kumminaan presidentti Franklin D. Rooseveltin puoliso Eleanor Roosevelt. Alus liitettiin laivastoon vuotta myöhemmin 30. syyskuuta, jolloin sen ensimmäisenä päällikkönä oli Ernest D. McWhorter.


title: USS Yorktown (CV-5)

text: "Yorktown" oli koulutettavana Hampton Roadsilla ja Virginian rannikon harjoitusalueilla aina tammikuuhun 1938 saakka, jolloin sen miehistö läpäisi lentotukialuskoulutuksen yhdessä alukselle siirretyn lento-osaston kanssa. Koulutuksen päätyttyä alus siirtyi Karibianmerelle saapuen Culebraan Puerto Ricossa 13. tammikuuta, jossa aluksen testaus jatkui. Testien aikana alus vieraili Charlotte Amaliessa St. Thomaksella Neitsytsaarilla, Gonaivesissa Haitilla, Guantanamonlahdella Kuubassa ja Christobalissa Panaman kanava-alueella. Alus lähti Coloninlahdelta Christobalista 1. maaliskuuta takaisin Hampton Roadsiin, jonne se saapui 6. maaliskuuta. Se siirrettiin seuraavana päivänä Norfolkin laivastontelakalle havaittujen vikojen korjaamiseksi.


title: USS Yorktown (CV-5)

text: Palvelukseen palattuaan alus liitettiin 17. lokakuuta Norfolkin laivastotukikohdan alaisuuteen, ja se jatkoi koulututtautumistaan Virginian rannikolla. Alus operoi Yhdysvaltain itärannikolla Chesapeakenlahdelta Guantanamonlahdelle. Lentotukialusviirikkö 2:n lippulaivana alus osallistui helmikuussa 1939 ensimmäiseen sotaharjoitukseensa Fleet Problem XX:ään yhdessä sisaraluksensa "USS Enterprisen" kanssa.


title: USS Yorktown (CV-5)

text: Harjoituksen päätyttyä "USS Yorktown" käväisi Hampton Roadsissa ennen lähtöään Tyynelle valtamerelle 20. huhtikuuta. Alus läpäisi Panaman kanavan viikkoa myöhemmin. Alus palveli tämän jälkeen aina vuoteen 1940 saakka San Diegossa osallistuen huhtikuussa 1940 Fleet Problem XXI harjoitukseen, joka oli samalla viimeinen sarjan harjoitus ennen Yhdysvaltain liittymistä toiseen maailmansotaan. Harjoituksen päätyttyä alus jatkoi palvelustaan Tyynellä valtamerellä sekä Yhdysvaltain länsirannikolla että Havaijilla aina kevääseen 1941 saakka, jolloin Saksan laivaston sukellusveneiden aiheuttama uhka Atlantilla pakotti Yhdysvaltain laivaston siirtämään painopistettään Tyyneltä valtamereltä Atlantille. Yhdysvallat siirsi Atlantille "USS Yorktownin" lisäksi taistelulaivaviirikön sekä niiden saattajina toimivat risteilijät ja hävittäjät.


title: USS Yorktown (CV-5)

text: Alus lähti 20. huhtikuuta 1941 Pearl Harborista saattajinaan "USS Warrington", "USS Somers" ja "USS Jouett" kaakkoon kulkien Panaman kanavan läpi Atlantille yöllä 6.–7. toukokuuta. Alus saapui saattajineen Bermudalle 12. toukokuuta. Alus teki neljä purjehdusta Atlantilla aina Newfoundlandista Bermudalle ennen Yhdysvaltain liittymistä sotaan kulkien kaikkiaan 17642 merimailia valvoessaan Yhdysvaltain puolueettomuuden kunnioittamista.


title: USS Yorktown (CV-5)

text:
"USS Yorktown" palasi Havaijille vasta Japanin hyökkäyksen jälkeen Yhdysvaltain vahvistaessa alueella olevia laivastovoimiaan. Se määrättiin kontra-amiraali Frank Jack Fletcherin komentaman Task Force 17:n lippulaivaksi. Osaston ensimmäisenä tehtävänä oli suojata merijalkaväkeä kuljettaneen saattueen matka Samoalle. Helmikuun alussa 1942 alus osallistui osastonsa mukana ja "USS Enterprisen" ympärille kootun Task Force 8:n kanssa Yhdysvaltain laivaston ensimmäiseen hyökkäykseen Tyynellä valtamerellä niin kutsuttuun Marshallin ja Gilbertin saarten iskuun.
Alus osallistui 4.–8. toukokuuta Korallimeren taisteluun, jossa se sai pahoja vaurioita pommin räjähdettyä aluksen lentokonehangaarissa. Alus palasi 27. toukokuuta Pearl Harboriin Havaijille, jossa se korjattiin pikavauhtia ja se kyettiin saamaan palveluskuntoiseksi kolmessa vuorokaudessa. Se osallistui 4.–7. kesäkuuta Midwayn taisteluun, jossa sen syöksypommittajat upottivat Japanin laivaston lentotukialus "Sōryūn". Taistelun lopulla kolme japanilaista syöksypommittajaa pommitti "USS Yorktownia". Pommit sytyttivät lentokannella tulipalon, tuhoten osan konehuoneista. Seuraavassa hyökkäyksessä alukseen osui kaksi torpedoa, jotka pysäyttivät aluksen sekä aiheuttivat suuren vuodon. Alus määrättiin jätettäväksi ja miehistö siirtyi osaston muihin aluksiin. Amiraali Fletcher oli siirtänyt lippunsa risteilijä "USS Astorialle" jo ensimmäisten pommien osuttua. Japanin laivaston sukellusvene "I-168" upotti torpedoimalla vaurioituneen aluksen.


title: USS Yorktown (CV-5)

text: Aluksen hylky löydettiin 19. huhtikuuta 1998.


title: A Blaze in the Northern Sky

text: A Blaze in the Northern Sky on norjalaisen black metal -yhtye Darkthronen toinen studioalbumi. Levyn äänitysten yhteydessä Dag Nilsen jätti yhtyeen, mutta äänitti kuitenkin vielä albumin bassoraidat. Kyseinen albumi on Darkthronen ensimmäinen black metal -levy, sillä vuonna 1990 julkaistu "Soulside Journey" oli enemmänkin death metallia. Joka tapauksessa tälläkin levyllä on hieman viittauksia deathmetallisempaan suuntaukseen. Jotkut kutsuvatkin tätä albumia ensimmäiseksi blackened death metal -tuotokseksi, jonka luokan uudempia nimiä ovat muun muassa Behemoth ja Zyklon.


title: Mass Lowe

text: Mass Lowe (s. 4. syyskuuta 1969 Banjul) on gambialainen muusikko.


title: Mass Lowe

text: Lowe syntyi Gambian pääkaupungissa Banjulissa ja kävi ranskankielisen koulun. Hän soitti kouluaikanaan yksikielistä tukusi ngalam -soitinta. Palattuaan Dakarista Gambiaan vuonna 1987 Lowe liittyi Saint Augustine's High School Bandiin, jonka kanssa hän esiintyi säännöllisesti Banjulin Oasis Night Clubissa. Myöhemmin hän perusti yhtyeet Kadugi ja Xam Xam Band.


title: Mass Lowe

text: Mass vietti vuodet 1991–1993 Dakarissa. Ghanalaisen tuottaja Fusaina Diagban tapaaminen toi hänelle vuonna 1998 esiintymisen Ghanan suurimmilla musiikkifestivaaleilla.


title: Mass Lowe

text: Mass on julkaissut kaksi studioalbumia. Hän julkaisee tulevaisuudessa uuden albumin, jonka nimeksi on ilmoitettu "Africa Rising". Ilmestymisen ajankohtaa ei ole toistaiseksi julkistettu.


title: Bentsyyliasetaatti

text: Bentsyyliasetaatin kemiallinen kaava on CHO ja rakennekaava CHCOOCHCH. Bentsyyliasetaatti on etikkahapon bentsyyliesteri, josta käytetään myös nimitystä "fenyylimetyyliasetaatti". Bentsyyliasetaatin leimahduspiste on 90 °C c.c. ja itsesyttymislämpötila 460 °C.


title: Bentsyyliasetaatti

text:
Bentsyyliasetaatti on normaaliolosuhteissa olomuodoltaan väritön neste, jolla on tunnusomainen kukkainen tuoksu. Sitä käytetään laajalti kosmetiikkateollisuudessa sen jasmiinia muistuttavan tuoksunsa takia.
Bentsyyliasetaattia esiintyy kasveissa, kukkien tuoksuissa ja semiokemikaalina eliöiden viestinnässä.


title: Bentsyyliasetaatti

text: Bentsyyliasetaattia käytetään myös liuottimena muoveissa ja monissa muissa materiaaleissa.


title: Bentsyyliasetaatti

text: Aine voi ärsyttää silmiä ja kuivattaa ihoa. Nieltynä tai hengitettynä aine imeytyy elimistöön ja voi vaikuttaa keskushermostoon. Suuret pitoisuudet voivat johtaa tajuttomuuteen ja pitkäaikainen altistuminen voi vaikuttaa munuaisiin. LD50-arvo rotalla suun kautta 2.49 g/kg.


title: Kikka Laitinen Co. (albumi)

text:
Kikka Laitinen Co. on suomalaisen laulajan Kikka Laitisen studioalbumi. Se julkaistiin 1994. Se äänitettiin JJ-studiolla Tampereella ja miksattiin Finnvoxilla Helsingissä.
Kannen on suunnitellut Markus Virpiö.


title: Henri Breuil

text:
Henri Breuil (28. helmikuuta 1877 – 14. elokuuta 1961 L'Isle-Adam, Val-d'Oise, Ranska) oli ranskalainen arkeologi. Breuilin tutkimukset valottivat suuresti Euroopan ja Afrikan vanhemman kivikauden luolamaalauksien tietoutta. Useissa kirjoissaan hän pyrki todistamaan, että Länsi-Euroopan luolamaalaukset olivat peräisin muinaisajoilta. Breuil myös antoi panoksensa siihen, että käsitys, jossa eri "kaudet" seurasivat toisiaan, hylättiin ja tilalle tuli käsitys "kulttuureista", joita saattoi olla useita samanaikaisesti.
Breuilin uraanuurtava työ on valtava, vaikka monet hänen teoriansa ja tulkintansa on myöhempi tutkimus kumonnut. Jälkikäteen on myös mahdollista suhtautua varauksin hänen menetelmiinsä, jotka toisinaan olivat karkeita, ideologisiin ennakkoluuloihinsa, joita osittain voi nykyisin pitää rasistisina, hänen puheisiinsa, jotka sisälsivät paljon kansanomaista mytologiaa, hiukan epäilyttävään monialaisuuteensa, siihen ettei hän suostunut myöntämään virheitään ja halusi luoda itsestään imartelevan kuvan jälkipolville.


title: Henri Breuil

text: Yksi kumottuja teorioita on selitys Namibiassa olevan kalliomaalauksen "Valkea nainen" ("The White Lady") alkuperästä. Hän esitti, että kyse on muinaisten kreetalaisten maalauksesta. Nimen Valkea nainen antoi juuri Breuil, mutta myöhemmin on todettu, ettei kuva esitä sen paremmin naista kuin vaaleaihoista vaan nuorta busmannimiestä.


title: Hellas Planitia

text: Hellas Planitia eli Hellaksen allas on laaja törmäyskraatteri Marsissa. Se sijaitsee maahan hyvin näkyvän Syrtis Majorin eteläpuolella. Hellaksen löysi italialainen tähtitieteilijä Giovanni Schiaparelli 1800-luvun lopuilla.


title: Hellas Planitia

text: Hellas Planitia on luultavasti syntynyt noin 3,9 miljardia vuotta sitten, kun suuri asteroidi törmäsi Marsiin. Hellas Planitia on Marsin kraattereista suurin. Sen halkaisija on 2 299,16 kilometriä ja syvyys jopa 8 kilometriä.


title: Hellas Planitia

text: Valtavan kokonsa vuoksi Hellas Planitia oli Marsin ensimmäisiä pinnanmuotoja, jotka havaittiin kaukoputkella. Giovanni Schiaparelli antoi sille nimeksi "Hellas" (Kreikka). Törmäysallas tunnettiin jossain vaiheessa myös nimellä Lockyer Land, englantilaisen tähtitieteilijän Sir Joseph Norman Lockyerin mukaan. Lockyer oli italialaisen tähtitieteilijä Antoniadin mukaan laatinut ensimmäisen todella luotettavan kartan Marsista.


title: Devon rex

text: Devon rex on kissarotu, joka syntyi Englannissa 1960-luvulla. Sen ulkonäkö on erikoinen, ja luonteeltaan devon rex on leikkisä ja seurallinen.


title: Devon rex

text: Vuonna 1960 löydettiin uusi karvan geenimutaatio kissoissa. Jo kymmenen vuotta aikaisemmin ensimmäiset kiharakarvaiset kissat olivat syntyneet Cornwallissa Englannissa. Näiden kiharaisten jälkeläisiä kasvatettiin, ja niitä esiteltiin kissanäyttelyissä ympäri Lontoota. Neiti Beryl Cox sattui näkemään valokuvan näistä kiharakarvaisista kissoista ja muisteli nähneensä Buckfastleighssa Devonissa hylätyn kaivoksen luona suuren kollin, jolla oli samannäköinen turkki.


title: Devon rex

text: Samoihin aikoihin neiti Cox pelasti kilpikonna-valkoisen, kantavana olevan naaraskissan. Naaras synnytti neiti Coxin luona, minkä jälkeen Coc luovutti kaikki pennut pois, lukuun ottamatta kuitenkaan yhtä kiharakarvaista urosta, jonka hän nimesi Kirleeksi.


title: Devon rex

text: Koska neiti Cox oli jo aiemmin nähnyt kuvia kiharakarvaisista cornish rexeistä, päätti hän ottaa yhteyttä herra Stirling-Webbiin, joka kasvatti cornish rexejä. He päättelivät, että Kirlee olisi sukua tälle rodulle ja neiti Cox antoi luvan käyttää Kirleetä cornish rexien jalostusohjelmassa. Kirlee sai useita pentueita eri naaraiden kanssa, mutta Coxin suureksi pettymykseksi kaikki pennut olivat suorakarvaisia. Sisarparitusten jälkeen syntyi muutamia kiharakarvaisia pentuja, mutta silloin oli mahdotonta sanoa, oliko rex-geeni lähtöisin naarailta vai Kirleeltä. Voitiin kuitenkin todeta, että cornish rex ja Kirlee kantoivat eri rex-geeniä. Kun eroavaisuus näiden kahden geenin välillä huomattiin, annettiin suositus, jonka mukaan näitä geenejä ei enää saisi risteyttää. Vielä nykyäänkin puhutaan rex-geeni 1:stä (cornish rex) ja rex-geeni 2:sta (devon rex).


title: Devon rex

text: Myöhemmin Kirlee astui useita brittiläisiä kissoja, minkä jälkeen sen astui uudelleen suoraturkkiset tyttärensä. Näissä pentueissa jo puolet pennuista oli kiharakarvaisia. Näistä kissoista tulikin devon rexin kantaemät ja -isät. Kaikki nykyiset devon rexit voidaan edelleen jäljittää suoraan Kirleehen.


title: Devon rex

text: Ensimmäisiä devon rexejä jalostettaessa huomattiin niiden ja cornish rexien eroavaisuudet, ja näin devoneille kirjoitettiin oma rotumääritelmänsä. Vielä nykyäänkin devon rex on säilyttänyt devonmainen olemuksensa, ja nykyiset devon-kissat muistuttavatkin erittäin paljon kantaisäänsä Kirleetä.


title: Devon rex

text: Devon rex -rotuisten kissojen ulkonäköä voisi luonnehtia hätkähdyttäväksi. Tämän päivän devon on edelleen uskollinen esi-isälleen: isot alhaalle sijoittuneet korvat, menninkäismäinen ulkonäkö suurine silmineen ja leveine poskineen ja lisäksi suurta, avointa kiharaa oleva lyhyt, pehmeä turkki. Vartalo on lihaksikas, takajalat ovat korostuneen pitkät ja rintakehä leveä.


title: Devon rex

text: Devon rexin pää on kiilamainen ja lyhyt, sillä on täyteläiset posket, korostuneet viiksityynyt sekä hyvin selkeä otsapenger. Näyttää siltä kuin kissalla olisi nykerönenä. Korvat ovat tyvestä leveät ja suuret. Silmät ovat soikeat, suuret ja kaukana toisistaan. Häntä on ohut, pitkä ja kapeneva. Tassut ovat soikeat ja takajalat ovat pidemmät kuin etujalat. Tämän takia kissan kävely on keinahtelevaa ja kissa näyttää hieman länkisääriseltä. Myös devon rexin ääni on erityislaatuinen: se on useimmiten hento ja jopa lintumainen.


title: Devon rex

text: Devon rex on sopusuhtainen keskikokoinen rotu: naaraat painavat 2-4 kiloa ja urokset 3-5 kiloa. Vaikka täydellinen näyttelyturkki on tasaisen peittävä ja kihara, yksilökohtaista vaihtelua esiintyy paljon. Pentu saattaa pudottaa karvansa lähes kokonaan karvanvaihdon yhteydessä. Aikuisena esimerkiksi vuodenaika ja lisääntyminen saattavat vaikuttaa turkin laatuun ja paksuuteen. Devon rexillä kaikki värit ovat sallittuja.


title: Devon rex

text: Devon rexin turkki koostuu pääasiassa pohjavillasta, mutta sillä on myös jonkin verran välikarvaa. Tämä vähäkarvaisuus tekee devon rexistä herkän kylmälle, ja sen tarhaulkoilua tai valjaissa kävelytystä suositellaan vain, jos ilman lämpötila on yli +15 astetta. Devonin vartalo saattaa tuntua ihmisen käteen poikkeuksellisen lämpimältä. Sen ruumiinlämpö ei kuitenkaan poikkea muista roduista, paitsi karvan vaihdon yhteydessä, jolloin sen ruumiinlämpö nouseen hieman.


title: Devon rex

text: Devon rex on erittäin ihmisorientoitunut rotu. Devon rex on hyvin älykäs kissa, joka vaatii aktiviteetteja. Se on paitsi ystävällinen, myös vilkas ja yltiösosiaalinen, ja se tapaa heiluttaa häntäänsä tyytyväisyyden merkiksi. Se on perso ruoalle ja lihoo helposti.


title: Devon rex

text: Rotu on hyvin sosiaalinen, ja kissat sopeutuvat yleensä ongelmitta laumaan, koostui tuo lauma sitten lapsiperheestä, kissoista tai koirista. Devonilla tulisikin mielellään olla kissakaveri, koska yksin vietetty aika käy pitkäksi ja koska pitkästynyt kissa todennäköisesti keksii itselleen omia aktiviteettejä, jotka eivät omistajaa välttämättä miellytä. Koska rotu on erittäin sosiaalinen ja utelias, vierailta ei piilouduta vaan päinvastoin.


title: Devon rex

text: Ensimmäinen devon rex tuli Suomeen 1971 Ruotsista, mutta rodun kasvatus alkoi vasta 1990-luvulla. Rodulla on pieni mutta aktiivinen harrastajapiiri.


title: Sal

text: Sal on yksi Kap Verden saarista. Se kuuluu pohjoiseen Barlaventosaarten ryhmään.


title: Sal

text: Sal on Kap Verden vanhin saari. Se syntyi tulivuorenpurkauksessa noin 50 miljoonaa vuotta sitten. Eurooppalaiset löysivät saaren 3. joulukuuta 1460 ja nimesivät sen Llamaksi.


title: Sal

text: Salin pinta-ala on 216 km² ja väkiluku 14 816 (2000). Korkein kohta on Monte Vermelhon huippu 406 metrin korkeudessa merenpinnan yläpuolella. Saaren pituus pohjoisesta etelään on 30 kilometriä ja idästä länteen 12 kilometriä.


title: Sal

text: Salin pääkaupunki on Espargos.


title: Hokkaidonkoira

text: Hokkaidonkoira ("Hokkaido", "Hokkaidō-ken" tai "Hokkaidō-inu", myös "Ainu") on melko harvinainen japanilainen koirarotu, yksi maan kuudesta alkuperäisestä pystykorvarodusta. Nimensä se on saanut kotiseudultaan Hokkaidon saarelta. Hokkaido on Japanilaisista roduista puhtain, vaikkakin siihenkin on sekoittunut muita rotuja.


title: Hokkaidonkoira

text:
Rotu on keskikokoinen ja voimakas, ja sillä on pienet, kolmionmuotoiset ja pystyt korvat. Urokset ovat 48,5-51,5 cm korkeita ja nartut 45,5-48,5 cm korkeita. Painoa on n. 15-20kg. Pienet silmät ovat hiukan vinot, tummanruskeat ja kolmionmuotoiset. Kielessä voi olla mustansinertäviä läikkiä - koiramaailmassa harvinainen ominaisuus, jonka arvellaan periytyneen kahden muun saman piirteen omaavan rodun, chow chow'n ja shar pei'n kantarodulta "tang"-koiralta.
Hokkaidolla on keskipitkä, kaksinkertainen turkki, karkea päällyskarva ja pehmeä alusvilla, josta johtuen rotu on hyvin säänkestävä. Värejä ovat punainen, valkoinen, musta, raidallinen (brindle), seesami, sekä musta vaalein merkein (black and tan). Koira kantaa häntäänsä selän päällä sirpin muodossa tai kippuralla.


title: Hokkaidonkoira

text: Rotu on tunnettu uskollisuudestaan ja rohkeudestaan. Se on luonteeltaan hyvin valpas ja epäluuloinen, mikä tekee rodusta hyvän vahtikoiran. Hokkaidoa on käytetty erityisesti peuran ja karhun metsästyksessä. Seurakoirana hokkaido älykäs ja ystävällinen, sekä hyvin energinen, vilkas ja nopea. Se saattaa olla vieraita kohtaan kuitenkin epäluuloinen tai välipitämätön. Hokkaido kiintyy voimakkaasti isäntäänsä: se ulvookin susimaisesti kohdatessana tämän, se kertoo koiran olevan iloinen. Muuten hokkaido ei pidä turhaa meteliä. Rodulla on hyvä suuntavaisto, sekä voimakas riistavietti. Hokkaidon omistajalla on hyvä olla aiempaa kokemusta koirista rodun suuren itsepäisyyden takia. Hokkaidot oppivat nopeasti, mutta ne kyllästyvät helposti jatkuviin toistoihin ja tekevät töitä niin kauan kuin itse tuntevat hyötyvänsä siitä. Niillä ei ole erityisempää miellyttämisenhalua.


title: Hokkaidonkoira

text: Toisen nimensä "ainu" rotu on saanut ainuilta, Japanin pohjoisosissa elävältä alkuperäiskansalta, joka asutti ensimmäisenä Japania, kunnes Yamatot (japanilaiset) siirsivät heidät syrjään Japanin pohjoisosiin. Ainuilla oli koiria, jotka osasivat pyydystää kudulle nousseita lohia ja joita ainut käyttivät karhunmetsästyksessä. Koiria kunnioitettiin kuin ihmisiä, ja heidät haudattiinkin kuin ihmiset. Rotua kunnioitettiin nimenomaan sen tarkan arviointikyvyn sekä valtavan sisukkuuden takia. Hokkaido-rodun arvellaan polveutuvan nimenomaan ainujen koirista, joskin tarkka alkuperä on tuntematon. Rotu ei ole juurikaan muuttunut, vaikka sen historian juuret ulottuvat tuhansien vuosien taakse, ja se onkin seitsemästä japanilaisesta alkuperäisrodusta vanhin ja alkukantaisin. Japanilaiset ovat kuitenkin aina kutsuneet koiraa hokkaidoksi, ja nimi virallistettiin Japanissa vuonna 1937.


title: Hokkaidonkoira

text: Suomeen tuotiin ensimmäinen hokkaido, punainen narttu Ursa Hakugetsu vuoden 2009 lopussa Puolasta Hakugetsu-kennelistä. Sen lisäksi koiria on tuotu kaksi Japanista, yksi Tanskasta ja yksi lisää Puolasta. Ensimmäinen pentue syntyi vuonna 2011 kennel Vuorenvarman nimiin.


title: Johann Strauss vanhempi

text: Johann Strauss vanhempi (14. maaliskuuta 1804 Wien – 25. syyskuuta 1849 Wien) oli itävaltalainen säveltäjä ja kapellimestari, joka tunnetaan parhaiten valsseistaan.


title: Johann Strauss vanhempi

text: Strauss opiskeli aluksi kirjansitojaksi, mutta oli jo varhain myös taitava viulisti. Vuonna 1825 hän perusti oman orkesterin, joka keskittyi valssien ynnä muun tanssimusiikin esittämiseen. Orkesteri menestyi erinomaisesti, osittain Straussin itsensä säveltämän tanssimusiikin ansiosta. Wienin lisäksi orkesteri esiintyi monissa muissakin Euroopan kaupungeissa. Strauss kohtasi kuitenkin kovaa kilpailua toisen wieniläisen valssisäveltäjän Joseph Lannerin taholta.


title: Johann Strauss vanhempi

text: Straussilla oli vaimonsa Maria Anna Streimin kanssa kolme poikaa ja kaksi tytärtä. Strauss vaati poikiaan pysymään poissa musiikkialalta. Johann Strauss nuorempi, Josef Strauss ja Eduard Strauss jatkoivat kuitenkin isänsä työtä valssien ja muun tanssimusiikin säveltäjänä – Johann Strauss nuorempi jopa ylitti isänsä saavutukset.


title: Johann Strauss vanhempi

text: Pitkät konserttikiertueet johtivat siihen, että Strauss oli harvoin kotona. Lisäksi hänellä oli rakastajatar ja tämän kanssa seitsemän lasta. Niinpä hänen avioliittonsa päätyikin eroon, mikä oli tuohon aikaan suuri skandaali.


title: Johann Strauss vanhempi

text: Strauss kuoli tulirokkoon. Hänet haudattiin kilpailijansa Joseph Lannerin viereen.


title: Johann Strauss vanhempi

text: Johann Strauss vanhemman tuotantoon kuuluu muun muassa 152 valssia, 32 katrillia, 13 polkkaa ja 18 marssia. Hänen tunnetuin teoksensa lienee ”Radetzky-marssi”, joka on sävelletty vuonna 1848 itävaltalaisen sotamarsalkka Joseph Radetzkyn kunniaksi.


title: Iron Fire

text:
Iron Fire on vuoden 2000 tienoilla perustettu tanskalainen power metal/speed metal -yhtye. Yhtyeen ensimmäinen albumin kuulosti samantapaiselta kuin muidenkin power metal -yhtyeiden, kuten HammerFallin, Helloweenin ja Running Wildin, musiikki.
Vuosina 2001 - 2006 yhtyeellä ei ollut vakaata kokoonpanoa (minkä voi huomata kohdasta "entiset jäsenet"). Maaliskuussa 2006 yhtye julkaisi albumin Revenge ja samalla levy-yhtiöksi vaihtui Napalm Records.


title: Myllykosken kirkko

text: Myllykosken kirkko sijaitsee Kouvolan Myllykoskella. Kirkko kuuluu Kouvolan seurakuntayhtymän Anjalankosken seurakunnan tiloihin.


title: Myllykosken kirkko

text: Vuonna 1929 perustettiin Myllykosken–Viialan pikkukirkkoyhdistys, jonka tavoitteena oli kirkon rakentaminen Myllykoskelle. Myllykosken paperitehtaan johto tarjosi rahoituksen ja tontin. Arkkitehti W. G. Palmqvistin suunnittelma kirkko valmistui 1936. Kirkko muistuttaa sisätiloiltaan Jämsänkosken kirkkoa, jonka Palmqvist oli aiemmin suunnitellut. Palmqvist suunnitteli myös Myllykosken seuratalon, joka valmistui 1938.


title: Myllykosken kirkko

text: Kirkossa on noin 500 istumapaikkaa. Alttaritaulu on Martti Ranttilan maalaama. Urut ovat barokkityyliset ja niissä on 18 äänikertaa.


title: Citroën C1

text: Citroën C1 on Citroënin vuodesta 2005 lähtien valmistama A-segmentin automalli, joka on kehitetty PSA-konsernin ja Toyotan välisessä yhteistyössä. Autoa valmistetaan yhdessä sisarmalliensa kanssa Tšekin Kolínissa Groupe PSA:n ja Toyotan puoliksi omistamalla tehtaalla.


title: Citroën C1

text:
Ensimmäisen sukupolven C1 esiteltiin vuonna 2005 kolmi- ja viisiovisina hatchbackeina. Sen lähes identtiset sisarmallit ovat Peugeot 107 ja Toyota Aygo. Mallin kolmisylinterinen 1,0-litrainen (68 hv) bensiinimoottori on peräisin Toyotalta ja 1,4-litrainen (54 hv) dieselmoottori PSA-konsernilta.
Vuoden 2005 Euro NCAP -kolaritestistä C1 sai tuloksista neljä tähteä viidestä.


title: Citroën C1

text: Vuonna 2008 malli koki pienen kasvojenkohotuksen, jossa se sai uuden etupuskurin. Toinen kasvojenkohotus tuli vuonna 2012, jolloin puskuri uudistui jälleen ja sen yhteyteen tuli LED-päiväajovalot. Myös ohjauspyörä oli uusi.


title: Citroën C1

text:
Toisen sukupolven C1 esiteltiin Geneven autonäyttelyssä keväällä 2014. Peugeot muutti sukupolven vaihtuessa mallinsa nimeksi 108. Moottoreina ovat kolmisylinteriset 1,0- (69 hv) ja 1,2-litraiset (82 hv) bensiinimoottorit, joista pienempi on Toyotan ja suurempi PSA-konsernin kehittämä.
Vuoden 2014 Euro NCAP -kolaritestistä C1 sai tulokseksi neljä tähteä viidestä.


title: Citroën C1

text: Vuonna 2018 mallia uudistettiin uusilla ulkoväreillä ja verhoiluvaihtoehdoilla. Uusia varusteita ovat automaattinen hätäjarrutusjärjestelmä, mäkilähtöavustin, liikennemerkkien tunnistusjärjestelmä, peruutuskamera ja kaistavahti. 1,0-litraista moottoria uudistettiin, jolloin sen teho nousi 71 hevosvoimaan.


title: Santiago (Kap Verde)

text: Santiago tai São Tiago on Kap Verden suurin saari. Sen pinta-ala on 991 km² ja väkiluku noin 240 000. Saaren pituus pohjoisesta etelään on 75 kilometriä ja lännestä itään 35 kilometriä.


title: Santiago (Kap Verde)

text: Santiago kuuluu Sotaventon saariryhmään ja sijaitsee Maion ja Fogon saarten välissä Atlantin valtamerellä. Saarella sijaitsevat Kap Verden pääkaupunki Praia ja Francisco Mendesin kansainvälinen lentoasema.


title: Santiago (Kap Verde)

text: António da Noli löysi Santiagon noin vuonna 1460. Praian lisäksi saaren kaupunkeja ovat muiden muassa Cidade Velha, Assomada ja Tarrafal. Saaren korkein kohta on Pico d'Antónia 1 394 metrin korkeudessa merenpinnan yläpuolella.


title: Fenyyliasetaatti

text: Fenyyliasetaatin kemiallinen kaava on CHO ja rakennekaava CHCOOCH. Fenyyliasetaatti on etikkahapon fenyyliesteri, josta käytetään myös nimitystä "asetyylifenoli".


title: Fenyyliasetaatti

text: Fenyyliasetaatti on normaaliolosuhteissa palavaa olomuodoltaan väritöntä nestettä, jolla on tunnusomainen haju. Sen moolimassa on 136,1 g/mol, kiehumispiste 195 °C, suhteellinen tiheys 1,07 g/cm³ (vesi = 1,0 g/cm³), leimahduspiste 80 °C (c.c.) ja CAS-numero 122-79-2.


title: Fenyyliasetaatti

text: Fenyyliasetaatin kanssa isomeerinen aine on fenyylietikkahappo.


title: Fenyyliasetaatti

text: Fenyyliasetaattia käytetään orgaanisten reaktioiden liuottimina ja eräiden synteesien lähtöaineena. Yhdistettä voidaan valmistaa fenolin ja etikkahapon välisellä reaktiolla. Fenyyliasetaattia esiintyy kohokkien ("Silene") suvun kukkien tuoksuissa.


title: Fenyyliasetaatti

text: Lyhytaikainen altistus aineelle voi ärsyttää silmiä ja ihoa.


title: Arvid Janhunen

text: Arvid Mikael Janhunen (8. toukokuuta 1900 Porvoon mlk – 26. marraskuuta 1941 Karhumäki) oli ainoa Suomen sisällissodan aikana punakaartien riveissä taistellut, jolle myönnettiin Mannerheim-risti. Arvidin isä oli Rautalammilta Helsingin maalaiskuntaan muuttanut Akseli Janhunen, joka työskenteli renkinä Haltialan kartanossa. Akseli Janhunen kunnioitti kuitenkin auktoriteetteja eikä ollut millään tavoin poliittisesti aktiivinen.


title: Arvid Janhunen

text: Arvid Janhunen taisteli Tampereen punakaartin riveissä Pispalassa, ja antautui valkoisille Tampereen taistelun jälkeen. Kalevankankaan vankileirillä hän sairastui keripukkiin, ja menetti hampaansa. Kuulusteluissa Janhunen kertoi liittyneensä punakaartiin muiden yllytyksestä ja ennen kaikkea liittymisestä luvatun 400 markan palkkion toivossa. Janhunen tuomittiin elokuussa 1918 avunannosta valtiopetokseen kolmeksi vuodeksi kuritushuoneeseen, mutta tuomio muutettiin Janhusen isän ja Haltialan kartanon työnjohtajan vetoomuksen jälkeen viiden vuoden ehdolliseksi vankeustuomioksi. Janhunen vapautui vankileiriltä 16. elokuuta 1918. Hän saavutti kutsuntaiän 1920-luvun alussa, mutta häntä ei "poliittisesti epäluotettavana" kelpuutettu suorittamaan asevelvollisuutta.


title: Arvid Janhunen

text: Arvid Janhunen hankki itselleen vaatturin ammatin ja muutti Rovaniemelle. Vuonna 1934 hän liittyi suojeluskuntaan, millä hän ilmeisesti halusi ottaa etäisyyttä menneeseen. Talvisodan sytyttyä Janhunen ilmoittautui halukkaaksi rintamalle, mutta punavankitaustansa vuoksi hänet kutsuttiin koulutukseen 21. Prikaatiin Uttiin vasta maaliskuussa 1940. Kyseiseen prikaatiin koottiin vailla sotilaskoulutusta olleita asekuntoisia miehiä. Janhunen ylennettiin korpraaliksi lokakuussa 1940. Jatkosotaan Janhunen lähti Jalkaväkirykmentti 26:n (ns. Ässä-rykmentti) riveissä. Rykmenttiin kuului useita vasemmistolaisen ajatusmaailman omaavia miehiä. Janhunen piti menneisyytensä omana tietonaan eikä puhunut politiikkaa, mutta hänen asetoveriensa uskotaan olleen selvillä siitä, että hän oli entinen punavanki. Myös marsalkka Mannerheim sai todennäköisesti tietoonsa Janhusen menneisyyden, koska kaikkien Mannerheim-ristin ritareiksi ehdotettujen taustat tutkittiin tarkoin.


title: Arvid Janhunen

text: Korpraali, konepistoolimies Arvid Janhunen oli Mannerheim-ristin ritari numero 43. Kunniamerkki myönnettiin hänelle päivää hänen kuolemansa jälkeen, mutta 4. divisioonan komentaja oli ehdottanut sitä jo 6. marraskuuta 1941 ja perusteluina mainitaan Janhusen ansiot ripeänä ja pelottomana konepistoolimiehenä useissa partioretkissä ja taistelutilanteissa. Erityisesti mainittiin hänen kykynsä saada miehet mukaansa ja hyökkäämään, mikä osoitti, että häneen luotettiin. Erään kerran Janhunen tuhosi Itä-Karjalassa 50 miehen vihollisosaston ja valtasi yksin heidän asemansa. Janhunen oli ensimmäinen sodassa kaatunut ritari: hän haavoittui vihollisen luodista vaikeasti vatsaan ja menehtyi 25. kenttäsairaalassa Juustjärvellä. Hänet on haudattu sankarihautaan Hietaniemen hautausmaalle.


title: Arvid Janhunen

text: Jo ennen Mannerheim-ristiä Janhuselle oli myönnetty erään menestyksekkään hyökkäyksen johtamisesta neljännen luokan Vapaudenristi miekoilla, joka myönnettiin erittäin harvoin muille kuin upseereille.


title: Arvid Janhunen

text: Arvid Janhusen saama Mannerheim-risti joutui kadoksiin hänen leskensä mentyä uusiin naimisiin. Ristiä seurasi suurikokoinen pronssinen hautaplaketti, joka on nykyisin Jalkaväkirykmentti 26:n perinnejoukko-osaston Kaartin Jääkärirykmentin perinnehuoneessa Helsingin Santahaminassa.


title: Arvid Janhunen

text: Arvid Janhusen saama Mannerheim-risti huutokaupattiin Helsingissä 1. huhtikuuta 2017. Mannerheim-ristin lähtöhinta oli 30 000 euroa. Merkille on asetettu myös vientikielto, eli sitä ei saa viedä pois Suomesta.


title: Zorron legenda

text: Zorron legenda () on Martin Campbellin ohjaama (kuten myös edellinen, "Zorron naamio") toimintaelokuva vuodelta 2005. Tapahtumat sijoittuvat 1800-luvun puolivälille.


title: Zorron legenda

text:
Vuonna 1850 (10 vuotta ensimmäisen elokuvan jälkeen) Kalifornian köyhä ja epätoivoinen väki on liittymässä Yhdysvaltoihinin 31. osavaltiona. Kuvernöörin järjestämä äänestys ratkaisee heidän kohtalonsa ja antaa mahdollisuuden vapauteen. Kesken äänestyksen asemies McGivens ilmaantuu paikalle ja varastaa äänestysarkun. Jos hän onnistuu varastamaan sen, hän pakottaa väen uuteen äänestykseen. Zorro onnistuu saamaan arkun takaisin, minkä johdosta he alkavat jahdata Zorroa. He tappelevat läheisellä sillalla ja McGivens putoaa, mutta sitä ennen onnistui repimään Zorrolta naamion näkemättä kuitenkaan hänen kasvojaan. Pinkertonin etsivätoimiston miehet onnistuvat kuitenkin näkemään ne ja tunnistavat mystisen Zorron mieheksi nimeltä Don Alejandro de la Vega. Zorro tekee puvustaan väliaikaisen naamion ja vie Tornado-orinsa kanssa äänestysarkun takaisin kaupunkiin. He pääsevät laskemaan ääniä ja kolmessa kuukaudessa jokainen ääni on laskettu ja silloin tiedetään, voivatko he kutsua itseään amerikkalaisiksi.
Elena ja Don Alejandro de la Vega ovat saaneet pojan nimeltä Joaquinin. Elena haluaa Alejandron lopettavan Zorrona olemisen, koska hän jää muuten paitsi poikansa elämästä ja Elena pelkää hänen kuolevan. Elenaa seuraa kaksi miestä, he tappelevat ja miehet sanovat tietävänsä, mikä hänen miehensä on. He lupaavat etteivät kerro sitä kenellekään, jos Elena suostuu tekemään mitä he tahtovat. Elena ja Alejandro ovat riidelleet ja seuraavana päivänä hän saa postissa avioerohakemuksen. Koulussa Joaquinille ja hänen opettajalleen tulee riitaa. Alejandro menee viinijuhliin ja näkee siellä Elenan Armandin, viinitarhojen omistajan kanssa. Zorro saa tietää, että McGivens aikoo hyökätä Alejandron ystävän Guollermon tilalle ja hän lähtee heti sinne. McGivens pääsee taistelun päätteeksi pakoon. Käy ilmi, että Kreivi rakentaa rautatietä viinitarhaan. Zorro kuulee, että kreivi ja McGivens puhuvat jotain lastista, joka täytyy kuljettaa rautateitse. He tarvitsivat Gullermon tilan, että saisivat rautatien rakennettua nopeammin. Joaquin piiloutuu McGivensin vaunujen alle salaa ja he menevät jonnekin kaivokselle. He huomaavat Joaquinin ja Zorro pelastaa hänet. Kaivoksella oli laatikoita, joissa oli saippuaa ja siitä valmistettavasta nitroglyseriinistä. Zorro saa siitä selville, että he aikovat tuhota Amerikan sen avulla. Alejandro nukutetaan ja hänet viedään vankilaan. Hänen sieppaajansa esittäytyvät agentti Pikeksi ja Harraganiksi. Nämä olivat ne miehet, jotka kiristivät Elenaa tiedollaan, että he tietävät kuka Zorro on. Alejandrolle selviää, ettei Elena oikeasti halunnut avioeroa, hän erosi koska häntä kiristettiin. Agentit sanovat, että Kreivi aikoo tuhota Amerikan.


title: Tšekit

text: Tšekit eli tšekkiläiset () ovat etninen ryhmä, jonka jäsenet asuvat pääosin Tšekissä. Suurin osa puhuu äidinkielenään länsislaavilaista tšekin kieltä, joka on läheistä sukua slovakille.


title: Atle Selberg

text: Atle Selberg (14. kesäkuuta 1917 – 6. elokuuta 2007) oli norjalainen Fieldsin mitalin saanut matemaatikko. Hänet tunnetaan analyyttistä lukuteoriaa ja automorfimuotoja koskevista tuloksistaan. Erityisesti hän tutki näiden yhteyttä spektriteoriaan.


title: Atle Selberg

text: Selberg syntyi Langesundissa Norjassa. Kun hän oli vielä koululainen, hän vaikuttui Srinivasa Ramanujanin tutkimuksista. Selberg opiskeli Oslon yliopistossa, missä hän suoritti filosofian tohtorin tutkinnon vuonna 1943.